Procvat Olimpijskog centra Jahorina u narednom periodu | Palelive.com\nPočetna Jahorina Procvat Olimpijskog centra Jahorina u narednom periodu\nProcvat Olimpijskog centra Jahorina u narednom periodu\nMinistar trgovine i turizma Republike Srpske Gorana Zlatković smatra da će Olimpijski centar “Jahorina“ u narednom periodu doživjeti procvat.\n„Dolazi bolje vrijeme, i kada je riječ o Olimpijskom centru `Jahorina`, ali i o nekim drugim turističkim destinacijama koje Srpska može ponuditi“, rekla je Zlatkovićeva.\nOna je da naglasila da je Ministarstvo trgovine i turizma potpuno spremno ići u susret građanima i svjesno da se mora mnogo raditi na tome da bi se privukli turisti.\n„Predstavnici Ministarstva trgovine i turizma Srpske bili su veoma aktivni u proteklom periodu i učestvovali su na brojnim međunarodnim sajmovima i okruglim stolovima. U narednom periodu očekujemo i rezultate toga i bolji odziv turista“, napomenula je Zlatkovićeva tokom boravka na Jahorini.\nOna je rekla da je, prema strateškim dokumentima Ministarstva trgovine i turizma Srpske, predviđen i razvoj kongresnog turizma na Jahorini i na taj način širenje turističke ponude i van skijaške sezone.\nKada je riječ o trenutnom stanju u Olimpijskom centru “Jahorina“, Zlatkovićeva je ukazala da se za objektivno sagledavanje stvari moraju imati u vidu sva dešavanja iz prošlosti i ekonomske prilike u kojima žive i građani Srpske i građani iz zemalja u okruženju.\nOna nije željela komentarisati plan restrukturisanja Olimpijskog centra “Jahorina“ koji, između ostalog, predviđa prodaju hotelskih kapaciteta jer je riječ o radnom dokumentu koji nije usvojen na Nadzornom odboru i Skupštini akcionara.\nDirektor Olimpijskog centra “Jahorina“ Branko Koroman ocijenio je da ovogodišnja zimska sezona bila jako uspješna, ističući da je ostvareno 2,4 miliona KM prometa, u odnosu na 1,6 miliona KM prošle godine.\n„Ovogodišnja zimska turistička sezona krenula je na vrijeme u decembru, odvijala se tokom januara i februara, a traje i sada. Nadam se da će biti nastavljena i tokom narednih 10 do 15 dana. Vrlo je moguće da Olimpijski centar u segmentu skijališta postigne rekord kada je riječ o trajanju sezone“, rekao je Koroman.\nGovoreći o finansijskom poslovanju Olimpijskog centra “Jahorina“, Koroman je podsjetio da se tokom 2008. godine krenulo sa investicijama, te da su od tada zabilježene visoke stope amortizacije, zbog čega se u ranim godinama intenzivnog ulaganja sasvim opravdano bilježi gubitak.\n„Kada se u jako kratkom vremenu dosta investira, onda je visoka stopa amortizacije, te je tako nerealno očekivati velike zarade kada amortizacija sa iznosa od 180.000 KM skoči na dva miliona KM. Nemoguće je u tako kratkom periodu zaraditi ta dva miliona“, rekao je Koroman.\nOn je naglasio da je prošla godina sa finansijskog aspekta bila pozitivna, te da je i 2012. godina dobro krenula sa prihodima na skijalištu. „Poslije tromjesečnog obračuna vidjećemo gdje su nam slabe tačke i kako da unaprijedimo poslovanje“, rekao je Koroman.\nKoroman je izrazio nadu da će u sljedećoj turističkoj sezoni biti završene tri instalacije, odnosno liftovi sa garažama za korpe, te da će biti funkcionalni u punom kapacitetu.\nGovoreći o planu restrukturisanja, Koroman je rekao da nakon ulaganja u visini od 41 milion KM, ostaje još da se investira u vještačko osnježavanje Ogorjelice, izgradi velika akumulacija na vrhu Jahorine, te šestosjed na Poljicama.\nOn je pojasnio da Olimpijski centar “Jahorina“ nema prostora da emituje akcije ili obveznice, te da se za završetak ovih investicija mora vidjeti da li postoji vlastiti finansijski potencijal.\n„Strateški cilj Olimpijskog centra „Jahorina“ jeate da se hoteli prodaju na tržištu i taj novac investira u skijališta, ali takva odluka još nije zvanično donesena“, rekao je Koroman i pojasnio da je Nadzorni odbor u tehničkom mandatu i nije u mogućnosti da donosti takve krupne odluke.\nPrethodni članakKreće akcija za pomoć Srbima na Kosovu i Metohiji\nNaredni članakSedmočlanoj porodici Kurtuma donirana krava


Bjeloruski čelnik Aleksandar Lukašenko ne bi trebao biti priznat kao predsjednik države od novembra kada mu istekne mandat, saopćio je Evropski parlament, pozivajući Evropsku uniju da mu uvede ekonomske sankcije.\nIzražavajući većinsku podršku prodemokratskim demonstrantima u Bjelorusiji, evropski poslanici glasali su s 574 naprema 37 glasova, uz 82 suzdržanih, u korist odbacivanja zvaničnih rezultata s predsjedničkih izbora održanih 9. augusta za koje Zapad tvrdi da su namješteni.\n“EU je potreban novi pristup Bjelolrusiji, koji uključuje poništenje svake saradnje s Lukašenkovim režimom”, izjavio je Petras Austrevicius, litvanski centristički evropski poslanik koji predvodi napore vršenja pritiska na vodeće bjeloruske zvaničnike.\n“Kada istekne mandat autoritarnom čelniku Aleksandru Lukašenku 5. novembra, parlament ga više neće priznavati kao predsjednika države”, navodi parlament u saopćenju.\nTags #Aleksandar Lukašenko #Evropski parlament


REPREZENTATIVAC SRBIJE PROPUŠTA MEČ LIGE ŠAMPIONA: Brzonogi krilni napadač na igra protiv Porta | Novosti.RS\nBrzonogi krilni napadač propustiće meč 4. kola Lige šampiona protiv Porta.\nFrancuski "L'Ekip" je objavio da bi Radonjić van terena trebalo da bude naredne dve nedelje, a to je potvrdio i trener tima sa "Velordroma", Andre Viljaš-Boaš.\nOsim meča protiv portuglaskog kluba, reprezentativac Srbije neće igrati ni na utakmici Lige 1 protiv Nanta.\nPodsetimo, duel Marsej - Porto igra se u sredu od 21 sat na "Velodromu".\nFK Marsej fudbal Liga šampiona Nemanja radonjić


Tema: Izbori 2020.\nPonavljanje republičkih izbora na osam biračkih mesta\nNa osam biračkih mesta u Valjevu, na kojima je poništeno glasanje na izborima za narodne poslanike, danas se ponavlja glasanje. Izbori se ponavalju, kako je rečeno na sednici RIK-a, jer se u kutijama nalazi više glasačkih listića nego što je birača glasalo.\nRIK donela odluku\nNa osam biračkih mesta biće ponovljeni izbori\nRepublička izborna komisija donela je odluka da će se izbori za narodne poslanike ponoviti na 234 biračka mesta u Srbiji, a novo glasanje zakazano je za sredu 1. jul. Među spornim je osam biračkih mesta u Valjevu.\nPredsednik GIK o regularnosti izbora\nNije bilo prigovora, građani mogu da provere da li je neko glasao umesto njih\nGradskoj izbornoj komisiji nije predat nijedan prigovor na regularnost izbora, rekao je za Kolubarske.rs predsednik GIK Miroljub Živković. Bilo je nejasnoća oko raspodele mandata. Građani mogu da provere da li je neko glasao umesto njih.\nValjevski socijalisti su zadovoljni izbornim rezultatom za odbornike Skupštine grada sa osvojenih 16 od 51 mandata u lokalnom parlamentu, rečeno je na konferenciji za novinare. "Naši sugrađeni su nas ocenili na ovim izborima, mi vredimo 27,8 posto, to je realnost i ja to prihvatam", rekao je Đorđe Milanović.\nIzbori u Ljigu\nVučiću najviše, još tri liste imaju odbornike\nNa izborima za Skupštinu opštine Ljig, najviše mandata 12 od 23, dobila je lista "Aleksandar Vučić - Za našu decu". SPS (Dačić) imaće tri odbornika, na osnovu 820 glasova, ili 14,10 posto.\nUbedljiva pobeda naprednjaka\nGojković: Lični interesi i svađe treba da budu ružna prošlost\nSrpska napredna stranka ubedljivo je pobedila na lokalnim izborima u Valjevu. "Poverenje građana koje nam je ukazano pred nas stavlja zadatak i obavezu da budemo odgovorniji, ozbiljniji i marljiviji, obavezu da ono što smo obećali i učinimo", rekao je Lazar Gojković.\nPreliminarni podaci GIK\nValjevci sa 80 posto glasova podržali vladajuću SNS-SPS koaliciju\nValjevci su sa 80 posto glasova birača, koji su izašli na izbore za odbornike u Skupštini grada, podržali do sada vladajući koaliciju SNS i SPS. Prema podacima GIK, naprednjaci će imati 31, a socijalisti 16 od 51 odborničkog mandata.\n22.35 / Na osnovu obrađenih rezultata sa osam od 118 biračkih mesta u Valjevu, lista "Aleksandar Vučić - Za našu decu" osvojila je 387 glasova što je 57,08 posto od broja birača koji su glasali ili 33 odbornička mandata. Lista "Ivica Dačić - Socijalistička partija Srbije, Jedinstvena Srbija - Dragan Marković Palma" osvojila je 220 glasova što je 32,45 posto od broja birača koji su glasali ili 18 odborničkih mandata.\nIzlaznost na izborima 2020.\n18.25 / U Valjevu je do 18 časova na glasanje izašlo 45,22 posto građana upisanih u birački spisak, saopštila je Gradska izborna komisija (GIK). Izlaznost je veće u odnosu na parlamentarne i lokalne izbore 2016. godine bila je 43,91 posto birača.\nGrađani Srbije danas biraju novu vlast\nU nedelju, 21. juna, održavaju se izbori za sva tri nivoa vlasti. Birališta se otvaraju u 7 časova, a zatvaraju u 20 časova. Tokom dana pratićemo izlaznost, a tokom noći saopštavaćemo preliminarne rezultate.


Učenje u slobodno vreme | MonopolList\nFakultet, Ostalo – Rubrika fakultet 10/07/2018\nUčenje u slobodno vreme\nKada investirate, želite da ostvarite pozitivne efekte po osnovu tog ulaganja. Najbolja investicija je investicija u obrazovanje. Međutim, nije uvek potrebno da uložite novac da biste nešto naučili. Potrebno je da vreme, kao najvredniji resurs, utrošite na pravi način i da imate želju i volju da učite nove stvari.\nMnogi studenti se nakon upisa na fakultet fokusiraju na predavanja, vežbe, polaganje ispita, a slobodno vreme najčešće provode na društvenim mrežama ili u kafićima. Malo vremena im preostaje za čitanje i učenje nečega što je izvan gradiva koje je neophodno za spremanje ispita. Jedna od dobrih strana brzog razvoja tehnologije jeste što studenti i drugi mladi ljudi širom sveta mogu putem interneta da nauče nove stvari i unaprede veštine. To će im pomoći da se lakše prilagode okruženju i moći će jednostavnije da se snađu u različitim situacijama, kako životnim, tako i poslovnim.\nNajcenjeniji svetski univerziteti, poput Harvarda (Harvard University), Stanforda (Stanford University), Jejla (Yale University), Prinstona (Princeton University) i dr., daju mogućnost da određene kurseve odslušate putem interneta i to besplatno. Postoje sajtovi, kao što su Coursera, edX, Udemy, Lynda.com, CreativeLive, na kojima možete da odslušate veliki broj kurseva navedenih univerziteta, kao i mnogih drugih univerziteta i institucija. Univerzitet Kalifornije (University of California) omogućio je besplatan kurs na sajtu Coursera pod nazivom Learning how to learn, gde se pružaju saveti i smernice kako učiti stvari iz različitih oblasti. Za studente Ekonomskog fakulteta verovatno su najkorisniji sajtovi Coursera, edX, Lynda.com, gde postoji veliki broj kurseva iz oblasti biznisa i menadžmenta, marketinga, statistike i analize podataka u različitim programima. Univerziteti Harvard i MIT (Massachusetts Institute of Technology) osnovali su edX koji nudi besplatne kurseve najboljih svetskih univerziteta. Posetom sajta Lynda.com možete da odslušate kurseve iz oblasti biznisa, marketinga, programiranja, a postoje sadržaji i za one koji više vole da gledaju i slušaju predavanje. Na njemu se nalaze video-lekcije priznatih stručnjaka iz oblasti koje vas zanimaju. Univerzitet Jejl na sajtu Coursera nudi kurs o finansijskim tržištima, pa je za sve naše studente korisno da čuju na koji način predaju profesori iz inostranstva i uporede sa onim što su na fakultetu naučili.\nPosetom nekih od navedenih sajtova možete da naučite kako vaše telo treba da „govori” na intervjuima za posao, na sastancima sa poslovnim partnerima ili bilo kojoj drugoj situaciji. Uspeh nekih kompanija zavisi od toga kakav je lider, pa se danas velika pažnja posvećuje liderstvu, kao vrlo važnoj temi – jer jedino dobar vođa može voditi kompaniju pravim putem. Trebalo bi da ekonomisti znaju da koriste Excel, prvenstveno zbog finansijskih analiza, pa su vrlo korisne lekcije koje vas uče tome kako koristiti Excel u poslovne svrhe, što se smatra „obaveznim” za sve koji ulaze na tržište rada. S druge strane, analiza finansijskih izveštaja je vrlo važna za ekonomiste ma u kojoj kompaniji radili, pa je dragoceno videti kakvo znanje može da se stekne na Univerzitetu Ilinois (Illinois University) iz te oblasti.\nMarketing preko interneta postaje sve popularniji, pa je sve više kurseva na temu kako koristiti društvene mreže u poslovanju, pre svega promociji, kako dizajnirati sajt ili trgovati putem interneta. Danas je aktuelna tema o kriptovalutama i bitkoinu, pa za sve zainteresovane Univerzitet Prinston nudi kurs o tome. Sve kurseve možete odslušati na engleskom jeziku, a na pojedinim sajtovima daje se mogućnost slušanja i na nekom drugom jeziku koji govori veliki broj ljudi širom sveta.\nPostoji izreka da vredite onoliko koliko jezika govorite. U skladu s tim, dok vreme provodite na internetu, možete da naučite jezik koji ste oduvek želeli da znate ili da proverite i nadogradite znanje iz jezika koji već govorite. To možete učiniti na sajtovima Duolingo, Busuu, Lingvist, ali i putem aplikacija za mobilne uređaje. Vaša interesovanja su mnogo šira u odnosu na oblast koju izučavate na fakultetu. Zanimljivo je to što tehnologija danas daje mogućnost i da, na primer, naučite da svirate klavir na sajtu Pianu ili da, recimo, igrate šah na sajtu Chesscademy. Ovo su samo neki od predloga kako možete kvalitetnije da iskoristite vreme u pauzama od učenja. Uz tehnologiju koja se ubrzano razvija, dobru organizaciju i sve mogućnosti koje nam današnje vreme pruža, potrebno je samo malo volje i efekat će biti pozitivan.\nObrazovanje preko interneta\nPrevious articleVerujem u vas – Intervju sa profesorom dr Zoranom Bogetićem\nNext articleProlaz ili znanje?


Vesić u naselju Bečmen: Ulažemo u decu, od igrališta do besplatnog tableta (Foto) – 24sata online\nZamenik gradonačelnika Beograda Goran Vesić obišao je danas novoizgrađeno dečje igralište u surčinskom naselju Bečmen. Događaju su prisustvovali član Gradskog veća Miloš Dangubić i predsednik opštine Surčin Stevan Šuša.\nVesić je istakao da novo igralište u Bečmenu izgleda isto kao igrališta na Ušću ili nekom drugom parku u bilo kojoj drugoj gradskoj opštini.\n– Želimo da postignemo da deca u svakom naseljenom mestu na teritoriji grada imaju iste uslove. Igralište je opremilo i napravilo JKP „Zelenilo – Beograd”, a ukupni troškovi iznosili su oko pet miliona dinara. Trudićemo se da u svakom naselju surčinske opštine, osim trgova uradimo i dečja igrališta i na taj način pokažemo da su nam deca prioritet – naglasio je Vesić.\nOn je dodao da je Grad to pokazao i donošenjem odluke da kupi udžbenike za prvi i drugi razred.\n– U pitanju su udžbenici za predmete: Matematika, Srpski jezik, Svet oko nas i izabrani Strani jezik. Na taj način smo roditeljima smanjili troškove za udžbenike za oko 6.000 dinara, kada su u pitanju deca koja pohađaju prvi i drugi razred. Osim toga, sva deca sa teritorije grada Beograda koja pohađaju treći, četvrti, peti i šesti razred dobiće od grada tablet sa besplatnim vaj-faj internetom, što znači da neće zavisiti od toga da li roditelji u kući imaju internet ili ne, a dobiće i besplatne digitalne udžbenike. Svi nastavnici i učitelji sa teritorije grada koji predaju deci od trećeg do šestog razreda dobiće besplatno laptop računare, a svaka škola će biti opremljena vaj-faj internetom. To je ulaganje u decu i najvažnije ulaganje koje bi jedno društvo trebalo da ostvari – od dečjeg igrališta do besplatnog tableta – istakao je zamenik gradonačelnika.\nOn je naveo da u našem društvu postoje razni otpori. Međutim, dodao je da se ni Nemačka nije digitalizovala u ovom smislu, kao i da je ponosan kada mu nemački investitor iz Berlina kaže da deca pomenutog uzrasta u Berlinu ne dobijaju besplatne tablete i da besplatni internet nemaju sve tamošnje škole.\n– U Beogradu će deca imati besplatne tablete i sve škole će imati vaj-faj internet, te ćemo u tom pogledu biti bolji od Berlina. To je moj san, da deca Beograda imaju ono što nemaju njihovi vršnjaci u Berlinu, Rimu ili nekom drugom evropskom gradu. Svako dete u Beogradu će biti jednako po pitanju pomenutih stvari i neće zavisiti od finansijskog stanja njihovih porodica. Zbog toga je važno da nastavimo da ulažemo u decu i njihovu budućnost. Koliko god nekom izgledalo da ovo nije velika i važna investicija, za decu Bečmena je ovo značajno. Na taj način pokazujemo da nam je svaki deo Beograda jednako važan – istakao je Vesić.\nIzvršna direktorka JKP „Zelenilo – Beograd” Nataša Šišaković je podsetila da su radovi na izgradnji dečjeg igrališta u Bečmenu započeti 18. jula.\n– Korišćeni su rekviziti i materijali po svim standardima, a zone slobodnog pada su apsolutno poštovane. Na jesen, kada počne sezona sadnje, oplemenićemo ovaj prostor dodatnim zelenilom – rekla je Nataša Šišaković.\nPredsednik opštine Surčin Stevan Šuša je rekao da je igralište u Bečmenu jedno od najlepših u Surčinu.\n– Ovo je osmo igralište koje smo uredili u prethodnih nekoliko godina. To pokazuje način na koji nastavljamo da uređujemo našu opštinu, a do kraja godine planiramo da uradimo još dva ovakva igrališta, od kojih će jedno biti u nautičkom selu u naselju Boljevci – rekao je Šuša.\nTagovi: BečmenGoran VesićIgrališteStevan ŠušaSurčin\n"Nulta tolerancija za huliganstvo" Oglasio se zamenik gradonačelnika Beograda\nMarija Šerifović otkrila šta joj je jako bitno u vezi sa životnim prostorom i ko joj pomaže u tome


Marketing Zvezde drugi najbolji u Evropi - Bizlife.rs\nZbog pandemije COVID-19 virusa, sportska takmičenja uglavnom nisu uspešno privedena kraju, ali to nije sprečilo Košarkaški klub Crvena zvezda mts da osvoji jedno prestižno priznanje. Na godišnjem sastanku svih klubova najkvalitetnijeg košarkaškog takmičenja Evrope, Zvezda je osvojila drugo mesto i srebrnu medalju za najbolju marketing strategiju u konkurenciji svih klubova Evrolige i Evrokupa za sezonu 2019-2020.\nU zvaničnom obrazloženju Evrolige navode se zavidni rezulati crveno-belih:\nPostavljen je novi rekord u prosečnoj posećenosti utakmica u Beogradu, podignute su na viši nivo sve aktivnosti za promociji samih utakmica, ali i u cilju pružanja novog iskustva navijačima pre njenog samog početka. Klub je obratio posebnu pažnju na porodice, mlađe navijače, kao i sve aktivnosti tokom poluvremena i tajm-auta. Klub je sproveo kampanju “Together we stand together we can” kojom je na izvanredan način promovisao sve aktivnosti u godini jubileja – 75 godina od osnivanja kluba. Takođe, klub je imao sjajnu akciju tokom vanrednog stanja izazvanog virusom COVID-19, a to je trening program sa Bilijem Beronom –navodi se u obrazloženju nagrade menadžmentu Zvezde.\nU glasanju su učestvovali svi klubovi oba najvažnija klupska takmičenja Starog kontineta – Evrolige i Evrokupa (42 kluba u konkurenciji). Prvo mesto osvojila je ekipa Anadolu Efesa, dok je treće mesto pripalo još jednom turskom klubu Fenerbahče Beko.\nOsvajanje drugog mesta u ovakvoj konkurenciji zaista je veliki uspeh. Igrači i treneri na terenu osvajaju trofeje i medalje, a iza njih uvek stoji grupa ljudi koja svakodnevno daje sve od sebe da bi oni imali najbolje moguće uslove za rad i postizanje odličnih rezultata kakve Crvena zvezda ima. To su diskretni heroji, veoma vredni ljudi i stručni u svom delu posla – istakao je direktor kluba Filip Sunturlić.\nMarketinška kampanja “Together we stand, together we can” bila je bazirana na bogatoj klupskoj istoriji i u potpunosti propraćena njenim motivima. Nimalo slučajno jer je u ovoj godini proslavljaljen veliki jubilej – 75. godina od osnivanja SD Crvena zvezda. Još od formiranja novog tima sve aktivnosti praćene su motivima Kalemegdana, tvrđave među čijim zidinama je nastajala košarka na ovim prostorima i u čiju je svaku ciglu satkana klupska istorija.\nJoš uoči sezone nakon velikih uspeha i osvajanja tri trofeja rodila se ideja u marketing timu kako bi trebalo da izgleda naredna godina. Ona je bila za sve Zvezdaše veoma posebna jer smo proslavljali veliki jubilej – 75. godina postojanja. U isto vreme, vratili smo se na velika vrata u Evroligu i namera nam je bila da jasno stavimo do znanja da smo ponovo tu i da tu i pripadamo. Mislim da smo kompletnim sadržajem u minuloj sezoni u potpunosti opravdali poverenje naših navijača, a da to nije prošlo neopaženo ni od strane Evrolige – rekao je idejni tvorac kampanje marketing menadžer Janko Stanković.\nOvo inače nije prvo priznanje za marketing tim Zvezde, koji je 2017. godine osvojio treće mesto. Nakon ovogodišnjeg srebra, nema sumnje da je sledeći cilj logičan – titula.


Koja vrste podrške je potrebna mrežama OGD u Srbiji?\nOsim finansijske, mrežama organizacija građanskog društva u Srbiji potrebna je podrška za bolju koordinaciju radom, strateško planiranje, samo-evaluaciju i krizni menadžment.\nOvo je jedan od glavnih zaključaka Konsultacija sa mrežama OGD koje su 19. februara organizovali projekat ACT i Resursni centar za OCD. Cilj je bio okupiti predstavnike mreža kako bismo čuli više o njihovim uspesima, izazovima i potrebama za efikasniji rad mreža, koordinaciju rada mreža, načinima komunikacije sa građanima, kako bi grantovi u okviru ACT-a i program Resurs centra za podršku mrežama bili što delotvorniji.\nPored konsultacija, ACT i Resurs centar će sprovesti desk analizu, anketu i intervjue sa predstavnicima mreža OGD, a svi rezultati će biti objavljeni u publikaciji, koja će služiti kao osnova za buduće programe podrške mrežama.\nPlanirana podrška mrežama OGD u toku 2020. godine\nU septembru 2020. godine, ACT će raspisati prvi poziv za dostavljanje predloga projekata za javno zagovaranje mreža OGD i jačanje njihovih kapaciteta. Predviđeno je da projekti traju 18 meseci, a iznos granta će biti do 25.000 evra. Ukupno će biti dodeljeno 20 grantova.\nResurs centar Građanskih inicijativa će tokom 2020. godine organizovati brojne informativne sesije i treninge za predstavnike mreža OGD, u cilju jačanja kapaciteta mreža za njihov razvoj i zagovaračke aktivnosti.


Pentagon: Pjongjang da odustane od nuklearnog oružja - 09.08.2017, Sputnik Srbija\nDirektor Pentagona Džejms Matis pozvao je danas Severnu Koreju da prestane sa razvojem nuklearnog programa i prekine sa razmatranjem koraka koji će, kako je... 09.08.2017, Sputnik Srbija\nDirektor Pentagona Džejms Matis pozvao je danas Severnu Koreju da prestane sa razvojem nuklearnog programa i prekine sa razmatranjem koraka koji će, kako je rekao, dovesti do „kraja režima i uništenja severnokorejskog naroda“.\nTramp: Severna Koreja će se suočiti sa ognjem i gnevom ako bude pretila\n8 Avgust 2017, 22:31\n„Kim Džong Un treba da uzme u obzir zajednički stav Saveta bezbednosti Ujedinjenih nacija i izjave vlada širom sveta, koje su se složile da Severna Koreja predstavlja pretnju za globalnu bezbednost i stabilnost“, navodi se u saopštenju Matisa.\n„Severna Koreja mora da odabere prekid samoizolacije i odustane od razvoja nuklearnog oružja“, piše u saopštenju. „Ona mora da prestane sa razmatranjem akcija koje će dovesti do kraja njenog režima i uništenja sopstvenog naroda“, dodaje se.\nU subotu je Savet bezbednosti Ujedinjenih nacija izglasao rezoluciju o proširenju sankcija Severnoj Koreji. Prema proračunima američke strane, koja je predložila rezoluciju, poštovanjem ovih ograničenja omogućiće se smanjenje godišnjih prihoda Pjongjanga sa postojeće tri milijarde dolara na milijardu.


Poslije eliminacije u Monte Karlu\nNovak Đoković nije zabrinut zbog eliminacije u četvrtfinalu Mastersa u Monte Karlu.\nĐoković je poražen od Rusa Danila Medvedeva u tri seta – 6:3, 4:6, 6:2.\n"Očigledno je da mi nedostaje odlučnost u pojedinim poenima. Previše sam grešaka pravi, a on je bio strpljiv. Pronašao sam ritam krajem drugog seta, igrao dobro, imao dobre gemove i u trećem, ali dešava se", rekao je Đoković.\nMedvedev je dobio Đokovića poslije tri uzastopna poraza, uključujući osminu finala ovogodišnjeg Australijan opena.\n"Uz ovakav vjetar, uslovi se mijenjaju u svakom gemu. Teško je naći ritam, a on ne daje mnogo prostora. Dobro servira, njegov fothend može da bude efektan, ali mu je bekhend jača strana. Napredovao je u kretanju od prošle godine".\nĐoković je istakao da mu je trenutno prioritet Rolan Garos.\n"Ovo je bio samo prvi turnir na šljaci, a sezona je duga. Rolan Garos mi je konačni cilj na šljaci i ja se nadam, a od mene se očekuje, da igram kako treba na tom turniru. Nedostaje mi kontinuitet dobrih rezultata u poslednjih nekoliko godina na velikim turnirima, ali sam na Grend slemovima igrao najbolje i to je ono što i planiram sada", zaključio je najbolji teniser svijeta, prenosi B92.\nU Đokovićevom boksu tokom meča je bio Španac Pepe Imas, a Novak Đoković je istakao da je on bio njegov gost kao prijatelj.\nNovak Đoković Monte Karlo\nMedvedev eliminisao Đokovića\nĐoković: Ne otpisujte Federera na Rolan Garosu\nNakon meča sa Kolšrajberom\nPogledajte kako je Novak Đoković usrećio dječaka iz publike VIDEO


Evakuacioni sistemi - Tehničko bezbednosni sistemi - Logo\nAudio sistemi su danas deo naše svakodnevnice, iako toga nismo ni svesni. Kad god kročimo u prodavnicu, šoping centar, banku ili hotel, ili pak dok čekamo voz na stanici, bivamo zasipani raznim reklamama, obaveštenjima ili prijatnom pozadinskom muzikom, dok nam u incidentnim situacijama audio sistemi služe za brzu, efikasnu i koordinisanu evakuaciju ljudi. Probojem IP tehnologije implementacija i instalacija ovih Sistema značajno je ubrzana i pojednostavljena, dok je istovremeno povećan broj naprednih funkcionalnosti koje danas ovi sistemi mogu pružiti korisniku.\nSistemi ambijentalnog ozvučenja igraju vrlo važnu ulogu, u alarmnim situacijama. U situacijama opasnosti, postoji veliki rizik da ljudi neće moći bezbedno da izađu iz opasne zone, i zbog toga se ulažu veliki napori da se takav rizik minimizuje. Kao rezultat toga, vlasnici zgrada su odgovorni za ono što se dešava u njihovim zgradama.\nKada dođe do potrebe za zaštitom, visokokvalitetan i pouzdan voice alarm system predstavlja pravo rešenje za brzu i neophodnu evakuaciju. U normalnom režimu rada ovakvi sistemi se koriste kao sistemi ambijentalnog ozvučenja i javnog razglasa, a trend je da ovakvi sistemi budu bazirani na IP platformi, što omogućava neuporedivo jeftinije održavanje i eksploataciju celokupnog sistema.


NACRT ZAKONA O ŠTRAJKU: Za sada nema dogovora o pravu poslodavca da, do pronalaska rešenja, privremeno zatvori kompaniju i na taj način spreči gubitak prouzrokovan prekidom rada. Sindikatima sporno i to što u slučaju nezakonitog organizovanja i učešća u štrajku poslodavac ima pravo na naknadu štete, a da nije jasno definisano ko će tu štetu da nadomesti\nTrenutno je Nacrt zakona o štrajku u fazi javne rasprave. Ključno je to da će se propisom definisati šta je minimalni proces rada koji mora da se ostvari u slučaju štrajka, ali i proširuje se i krug onih koji neće moći da na taj način iskažu nezadovoljstvo.\nTrenutno važeći Zakon o štrajku ("Sl. list SRJ", br. 29/96 i "Sl. glasnik RS", br. 101/2005 - dr. zakon i 103/2012 - odluka US - dalje: Zakon) donet je 1996. godine i još uvek je na snazi. Kako kaže Zoran Đorđević, ministar za rad, zapošljavanje, boračka i socijalna pitanja, možda najveća novina novog propisa je obezbeđivanje minimalnih procesa rada.\nOno što je kamen spoticanja je da za sada nema dogovora o pravu poslodavca da privremeno zatvori kompaniju i na taj način spreči gubitak prouzrokovan prekidom rada, a sve dok se ne pronađe rešenje.\nČlanom 12 Nacrta zakona propisano je i zabrana štrajka i to profesionalnim pripadnicima Vojske, BIA, u zdravstvenim službama koje pružaju hitnu medicinsku pomoć, u kontroli letenja, pripadnicima specijalne i posebnih jedinica policije i u slučajevima propisanim Zakonom o policiji.\n- Ovim novim zakonom proširuje se krug onih koji neće smeti da štrajkuju. Ali to nije realno stanje, pa zar radnik u Hitnoj pomoći nema pravo da bude nezadovoljan i da svoje nezadovoljstvo iskaže - pita Ranka Savić.\nPo slovu zakona, štrajk će moći biti organizovan kao štrajk kod poslodavca ili organizacionog dela poslodavca, kao granski štrajk, zatim štrajk za teritoriju jedinice teritorijalne autonomije ili lokalne samouprave i kao generalni štrajk. Takođe postoji i štrajk upozorenja koji može da se organizuje na svim nivoima, i štrajk solidarnosti.\nZaposleni koji učestvuje u štrajku ostvaruje prava iz radnog odnosa, osim prava na platu i naknadu troškova na osnovu rada. Sindikatima je sporno i to što u Nacrtu zakona stoji da u slučaju nezakonitog organizovanja i učešća u štrajku poslodavac ima pravo na naknadu štete, a da jasno nije definisano ko će tu štetu da nadomesti.\nIzvor: Vebsajt Blic, Danijela Nišavić 28.04.2018.


Predsednik Komisije za zaštitu konkurencije Miloje Obradović rekao je da je Zakon o zaštiti konkurencije uskladjen sa pravilima i normama EU, ali da ipak ima odredjenih slabosti, koje prouzrokuju odredjenu pravnu nesigurnost i nedoumice, zbog čega je neophodna njegova promena.\n"Otvorićemo široku raspravu kako bi došli do najboljih rešenja i ideja, koje bi rezultirale predlogom kvalitetnog novog zakona o zaštiti konkurencije, koji bi omogućio efikasniji rad Komisije", rekao je Obradović.\nOn je kazao da Komisija ulazi u novu etapu rada noseći dobra iskustva i znanja iz prethodnih 10 godina, da joj sigurno predstoje novi izazovi, ali da su odlučni da uz rad i usavršavanje daju doprinos izgradnji modernog i efikasnog tržišta.\n"Mnogo je uradjeno za proteklih 10 godina, tokom prve decenije postali smo prepoznatljlivi po stručnosti, nezavisnosti i autoritetu. Na dobrom smo putu da Komisija po respektabilnosti dostigne tela koja u nekim državama postoje decenijama pre nas",rekao je Milojević, dodajući da veruje da još uvek postoji značajan prostor i potreba za dalje unapredjenje institucionalnih kapaciteta Komisije.\nUdovički je u ime Vlade Srbije izrazila snažnu podršku radu i funkciji koju Komisija ima, navodeći da je Vlada orna i voljna da nastavi podršku i unapredjenju regulatornog okvira.\n"Put u EU je važan za Srbiju sam po sebi i Komisija je za to primer. Izuzetno je važno da takva institucija postoji, bez obzira na krajnji ishod našeg puta ka EU i da se aktivnost i uticaj Komisije prošire", navela je Udovički.\nKao najveći izazov je ocenila izgradnju poslovnog ambijenta koji će biti prijemčiviji, koji je produktivan, posrednički, koji stvara i daje potrebne uslove za oslobadjanje kreativne energije i investicione smelosti.\nUdovički je rekla i da je problem u obezbedjenju konkurencije uloga javnih preduzeća.\nUz napomenu da će ova vlada, a i sledeća, rešiti preduzeća u restrukturiranju, koja su bili akteri nelojalne konkurencije zbog pomoći države, Udovički je rekla da se to sad završava, ali da ostaje pitanje kompletiranja transformacije javnih preduzeća.\n"Neophodno je da se razvije svest o tome da nije javno preduzeće eksponent države i društvenog interesa, pa ima ponekad pravo na monopolske privilegeije. Nema, monopol je štetan za društvo ko god da ga sprovodi", rekla je Udovički.\nStefen Hudolin iz Delegacije EU u Srbiji kaže da je Srbija uz kontinuiranu podršku EU daleko dogurala u zaštiti konkurencije.\nIštiče da su propisi u Srbiji koju regulišu tu oblast u velikoj meri uskladjeni sa pravilima EU.\nPredsednica skupštinskog Odbora za privredu Aleksandra Tomić rekla je da je Srbija krenula novim putem kada je u pitanju politika zaštite konkurencije.\n"10 godina rada jedne institucije deluje kao relativno kratak period da bi sumirali rezultate, ali pokazuje da krajnji ciljevi idu na dobrobit čitave zajednice i da je ta institucija postala jedan od važnih stubova kada pričamo o efikasnom tržištu", rekla je Tomić.


Bezbednost na internetu - Veliki (B)RATEL posmatra - Međuvreme - Nedeljnik Vreme\nPiše: Glavni tekst - J. Gligorijević\nU želji da uvede red u oblast internet komunikacije, Republička agencija za telekomunikaciju (RATEL) donela je 11. jula novi pravilnik, koji je u ovu oblast, bar prema dosadašnjim reakcijama, uveo sve samo ne red. Pre svega, nova pravila koja je RATEL uveo, dovešće do poskupljenja internet usluga, jer će internet provajderi imati velike troškove oko prilagođavanja novim tehničkim uslovima koji se odnose na podsisteme, uređaje, opremu i instalacije. Ovaj pravilnik ima uporište u Zakonu o telekomunikacijama, a potpisuje ga Upravni odbor RATEL-a u saradnji sa operatorima i državnim organima nadležnim za neposredno sprovođenje elektronskog nadzora. Međutim, mnogo veću buru u javnosti izazvali su razlozi zbog kojih se uvode ove izmene. U prvoj tački pravilnika navedeno je da se tehnički uslovi definišu "zbog potrebe nadležnih državnih organa ovlašćenih za elektronski nadzor", u prevodu, da bi državni organi mogli da čitaju i prate i-mejl prepiske bezbednosno sumnjivih građana. Time će "bezbednosno sumnjivi građani" biti izuzeti od Ustavom zagarantovanog prava na neometanu ličnu prepisku (od dopisnice do i-mejla), a sprovodi se po zakonom propisanoj proceduri u kojoj odobrenje za praćenje (nadzor) daje Vrhovni sud Srbije. RATEL je još obavezao provajdere i na uredno vođenje baze podataka zakupljenih linija i preusmeravanje saobraćaja korisnika i svih i-mejlova državnim organima. Pružalac internet usluga dužan je "da u okviru svog tehničkog sistema obezbedi hardver i softver za pasivni monitoring u realnom vremenu servisa elektronske pošte i preusmeravanje sadržaja pošte ka akvizicionom centru nadležnih državnih organa". Prema obrazloženju Republičke agencije za telekomunikacije, cilj usvajanja pravilnika je sprečavanje sajber kriminala i dogovaranje terorističkih akcija u Srbiji i svetu. Ipak, neki stručnjaci upozoravaju da takav pristup elektronskoj prepisci građana bezbednosne službe treba da imaju samo uz dozvolu suda. Državni organi će sada imati lične podatke o pošiljaocu elektronske poruke, sadržini pošte, i lokaciji sa koje je poruka poslata. Predsednik upravnog odbora RATEL-a profesor Jovan Radunović, izjavio je da se neće presretati sav saobraćaj i sva pošta, već samo ona za koju postoji zahtev državnih organa koji su obezbedili odgovarajuću dozvolu. Međutim, pravni stručnjaci iz ove oblasti upozoravaju da primena ovakve odluke RATEL-a ipak može da se podvede pod kršenje Ustava. Pravnik Miloš Živković izjavio je za B92 da u "Pravilniku" ne postoji odredba u kojoj se striktno navodi da je nadzor dozvoljen samo ako je u skladu sa Ustavom i zakonima Republike Srbije. Po njegovom mišljenju, takva odredba bi morala da postoji. Asocijacija nezavisnih elektronskih medija (ANEM) osudila je sadržaj i način donošenja Tehničkih uslova za podsisteme, uređaje, opremu i instalaciju mreže interneta, navodeći da oni omogućavaju ozbiljno i ničim ograničeno zadiranje u elementarna ljudska prava zajamčena Ustavom Srbije i Evropskom konvencijom za zaštitu ljudskih prava i osnovnih sloboda, posebno u slobodu izražavanja i privatnost, tj. tajnost sredstava komuniciranja. ANEM je zatražio od RATEL-a da tehničke uslove stavi van snage, sprovede javne konsultacije sa telekomunikacionim operatorima i uslove, zakonom ovlašćenog elektronskog nadzora telekomunikacija, definiše na način koji bi garantovao poštovanje osnovnih ljudskih prava korisnika telekomunikacija. "Nije sporno da su javni telekomunikacioni operatori dužni da kao deo sistema o sopstvenom trošku oforme podsisteme, uređaje, opremu i instalacije za zakonom ovlašćeni elektronski nadzor određenih telekomunikacija, dok tehničke uslove za takve podsisteme, uređaje, opremu i instalacije definiše RATEL, u saradnji sa telekomunikacionim operatorima i državnim organima", navedeno je u saopštenju. "Sporno je to što su, koliko je ANEM-u poznato, u postupku usvajanja tehničkih uslova, izostali saradnja i/ili konsultacije sa telekomunikacionim operatorima, i što je ograničenje slobode izražavanja i narušavanje privatnosti prekomerno i apsolutno nesrazmerno cilju da se omogući zakonom ovlašćeni elektronski nadzor."\nAkcija Rashladimo mališane\nDnevni list "Blic" je, zajedno sa predškolskim ustanovama, pokrenuo humanitarnu akciju pod nazivom Rashladimo mališane. Akcija je startovala 12. juna u Beogradu, i ima cilj da se stvore bolji uslovi za decu u predškolskim ustanovama, kako bi proveli prijatne dane u toku letnjeg perioda. Dozvolu za ugradnju rashladnih uređaja dalo je Ministarstvo zdravlja, a uslove pod kojima je moguće držati klime vrtićima je prosledio Gradski zavod za javno zdravlje. Iako je prošle godine odobreno da se obdaništa klimatizuju (kada je većina predškolskih ustanova uz pomoć gradskih vlasti rešila problem nesnosnih vrućina), ispostavilo se da je potrebno donirati još 218 klima,a što je i navelo "Blic" da pokrene ovu akciju. Među prvima su se oglasile Gradske vlasti, donirajući 88 klima beogradskim vrtićima, a pored njih svoju dobru volju pokazale su mnoge društvene i privatne kompanije pa čak i fizička lica uključujući roditelje koji su se sami udruživali i od sakupljenog novca kupovali klime. Cela akcija bila je veoma dobro propraćena i kroz ostale medije, što je ukazalo na to da je akcija Rashladimo mališane od velike koristi društvo kao i da bi svi preduzetnici, kad god im se prilika ukaže, trebalo da pomognu onima kojima je to najpotrebnije. Kako je za manje od mesec dana trajanja ove akcije nabavljeno 218 klima koliko je nedostajalo vrtićima u Beogradu, "Blicova" akcija se nastavlja i u Novom Sadu, sa ciljem da se i u tom gradu obezbedi potreban broj klima-uređaja koji će mališanima omogućiti razigranije i bezbrižnije detinjstvo.\nBlagoslov za kameru\nSnimanje i fotografisanje u crkvama i manastirima Srpske pravoslavne crkve bez blagoslova i dozvole nadležnog sveštenika i episkopa nije dozvoljeno. U Beogradskoj nadbiskupiji i Islamskoj zajednici Srbije kažu da je u katoličkim crkvama i džamijama snimanje dozvoljeno, ali samo uz prethodnu najavu televizijskih ekipa. Nedavna odluka episkopa žičkog Hrizostoma da Dečjoj televiziji iz Kragujevca, posle snimanja i javnog emitovanja tuče u crkvi Svete trojice u Duškovcima kod Požege, pismeno zabrani snimanje po crkvama ove eparhije naišla je na kritiku javnosti. Uz ovaj dopis arhijerejski namesnici Žičke eparhije dobili su i drugi interni akt kojim su obavešteni da niko ne sme da snima i fotografiše unutar hrama, osim izuzetno za vreme krštenja i venčanja. Iako su bogomolje javni prostori otvoreni ne samo za vernike već i za ostale građane i turiste, crkve i verske zajednice po zakonu uživaju autonomiju koja im omogućuje pravo da samostalno uređuju i sprovode svoj poredak i organizaciju i da samostalno obavljaju svoje unutrašnje i javne poslove. To podrazumeva i postojanje internih propisa koji definišu u kojim slučajevima televizijske kamere mogu da snimaju bogosluženja.\nPokrajinski sekretarijat za rad, zapošljavanje i ravnopravnost polova dodelio je danas četiri miliona dinara osobama romske nacionalnosti koje su u Vojvodini učestvovale na konkursu za podršku samozapošljavanja. Ugovor je potpisan sa 31 osobom koje su pojedinačno dobile po 130.000 dinara, a korisnici subvencija imaće pravo i na pokrivanje troškova knjigovodstvenih usluga za vođenje preduzeća u periodu od šest meseci od početka obavljanja delatnosti.


Ovo nije talas, ovo je fontana nasilja – Политикон\nПочетна\tАктуелно\tOvo nije talas, ovo je fontana nasilja\nOvo nije talas, ovo je fontana nasilja\nby pera 19. децембра 2017.\nRadi se o tome da se to dešava frekventno, nasilje ne može da se ukine, ali bi kao društvo trebalo da imamo neke mehanizme kojima to nasilje preventivno kontrolišemo, a sa druge strane da posledice tog nasilja budu dovoljno jasne i dovoljno garantovane, izjavio je prelistavajući štampu u Novom danu glumac i reditelj Radoslav Rale Milenković.\nPovodom izjave Nebojše Stefanovića da nedavni događaji nisu povezani, te da ne postoji “talas nasilja”, Milenković je izjavio da “ovo nije talas, već fontana nasilja”.\n“Mi nemamo izbora, nama se to predstavlja kao jedan od trenutaka, delova, segmenata stvarnosti i života, kao da je društveno prihvatljivo”, rekao je Milenković komentarišući nedavne nerede na derbiju.\nIstakao je da je to dokaz sistema vrednosti na kome počiva društvo, dodajući da ako ne možete da odete na utakmicu, ili ne možete da pošaljete dete na utakmicu, a da ne drhtite, “vi onda niste bezbedni, ma šta ministar unutrašnjih poslova rekao”.\n“Radi se ili o neznanju, ili o pokvarenosti. Ako ne znaš kako da rešiš problem, onda kažeš ne znam i ideš da radiš nešto drugo, a ako znaš, a ne radiš, onda si pokvaren”, smatra gost Novog dana.\nDodao je da je objašnjavanje znak slabosti i dokaze neznanja i nesvesti, “nedostatak elementarne pameti koja javnu funkciju obavlja sa svešću da je javna”.\nKaže da nemamo strukturu u kojoj se nasilje sprečava pre nego što se desi.\n“Nije lako da stekneš znanje, lakše je da prepišeš doktorat”\n“Da bismo vodili zdrav život kao društvo, moramo da vodimo računa o sebi u svim aspektima, svim institucijama, morali bismo da imamo sve mnogo utemeljenije na znanju”, kaže Milenković.\nDodaje da nije stručnjak, ali da je jasno da nešto nije kako treba “ako ambicija koja se neguje ne počiva na znanju, nego na partijskoj pripadnosti i na pohlepi”, a ističe da uspeh mora da počiva na radu.\n“Institucije ne vode ljudi koji veruju da ambicija može da počiva samo na znanju, nije lako da stekneš znanje, verovatno je lakše da kupiš diplomu ili da prepišeš doktorat”, smatra gost N1.\nRale Milenković kaže da neznalica uvek misli da zna, kao i da je teško da se suočiš sa sobom i da kažeš “ja to ne znam”.\nGovoreći o problemu vršnjačkog nasilja, Milenković kaže da je važan sistem vrednosti.\n“Treba tačno da se zna šta je uzorno i čemu težiš”, smatra on.\nKomentarišući izjavu ministra prosvete, koji je za žrtvu vršnjačkog nasilja nedavno rekao da mu na čelu piše “muči me”, Milenković kaže da “koliko zna toliko je i rekao”, kao i da “ne može on pametnije i ljudskije”. Ističe da nema strukture u kojoj je svejedno ko je ministar, kao i da mora da postoji struktura u kojoj vršnjačko nasilje ne može da se desi, a ako se desi sagleda se kako je moglo da se desi.\n“Ti ljudi misle da to njima pripada, žive u proizvoljnom sistemu vrednosti”\nKomentarišući to što pojedini čelnici koriste službene automobile ili u “neslužbene” svrhe, ili koji nisu njima namenjeni, Milenković kaže da je to primer nedostatka svesti.\n“Ti ljudi nemaju ideju, oni misle da to njima pripada, zato što nema sistema u kome si ti “Zdravo” kada to učiniš”, kaže gost Novog dana i dodaje da smo mi zemlja u kojoj nema poskedica ni za dobro, ni za loše.\nKaže da oni misle da je to u redu, kao i da uvek imaju neki izgovor.\n“Misle da im to pripada, jer žive u nekom proizvoljnom sistemu vrednosti”, smatra on i dodaje da građane to ne interesuje, jer imaju ozbiljnijih problema.\nDodaje da nema “oprosti im, Bože, ne znaju”, jer znaju.


Smart AD mreža : Smart AD Online Marketing\nKvaliteta Smart AD mreže\nNaša mreža je sastavljena od kvalitetnih mobilnih site-ova i mobilnih aplikacijah. Sa oglašavanjem u našoj mreži je vaš produkt potpuno bezbedan i pruža vam kvalitetne usluge.Razumevanje vaših želja po transparentnosti kontestualni pouzdanosti je za nas na prvom mestu.\nViše od 60 odsto “saobraćaja” dolazi iz naših SDK-ja ili sa kodama koje su unešene na mobilnu web stranu izdavača. Naši stručnjaci redovno pregledavaju kvalitetu izdavača i njihovih mobilnih aplikacija ili mobilnih site-ova.\nMi takođe koristimo sistem za redovni pregled sajtova i aplikacija u mreži, jer samo tako možemo da garantujemo za kvalitet naše mreže. Izdavače sa veoma niskim ili sa neočekivano visokim CTR/Volume konverzijama pa naši stručnjaci prate veoma detaljno.


Državni revizor traži smenu Zorana Drobnjaka | SEEbiz.eu\nDržavni revizor traži smenu Zorana Drobnjaka\nObjavljeno: 04.11.2020 / 17:25\nBEOGRAD - Državni revizori zatražili su od Javnog preduzeća "Putevi Srbije" da smeni v.d. direktora Zorana Drobnjaka i da direktora imenuje u skladu sa Zakonom o javnim preduzećima. Ovo proizilazi iz najnovijeg izveštaja Državne revizorske institucije, u kojem se ukazuje da je ista osoba na čelu ovog javnog preduzeća duže od šest godina, dok je zakonom dozvoljeno da to bude najviše - godinu dana.\n“Preporučuje se Nadzornom odboru Javnog preduzeća Putevi Srbije da pokrene inicijativu za imenovanje direktora preduzeća u skladu sa Zakonom o javnim preduzećima”, objavila je Državna revizorska institucija.\nKako su ukazali revizori, Drobnjak više od šest godina obavlja funkciju vršioca dužnosti direktora ovog javnog preduzeća.\n“To nije u skladu sa Zakonom o javnim preduzećima, kojim je propisano da period obavljanja funkcije vršioca dužnosti direktora ne može biti duži od jedne godine”, ukazuju revizori.\nDRI je “Putevima Srbije” izdala preporuku za otklanjanje nepravilnosti.\nPreporuke državnih revizora su, inače – obavezujuće.\nRešenjem Vlade Srbije iz novembra 2013. godine, Drobnjak je imenovan za vršioca dužnosti direktora Javnog preduzeća “Putevi Srbije”.\nU decembru zaključuje ugovor na određeno vreme, koji se primenjuje od 29. novembra 2019. pa do isteka mandata.\n“Ugovorom su uređena prava, obaveze i odgovornosti imenovanog vršioca dužnosti direktora. Direktor prema ugovoru ima pravo na zaradu. Ugovorom je utvrđena osnovna zarada direktora sa koeficijentom devet u iznosu od 170.162 dinara bez poreza i doprinosa, sa pripadajućim uvećanjem za minuli rad”, navodi se u izveštaju DRI.\nDRI je “Putevima Srbije” dalo rok od 90 dana da ukloni utvrđene nepravilnosti, među kojima je i izbor direktora preduzeća.\nRevizori su analizirali i kontrolisali i javne nabavke koje je sprovelo ovo preduzeće.\n“Javno preduzeće ‘Putevi Srbije’, Beograd je u 2018. i 2019. godini nabavilo dobra, usluge i radove u iznosu od 51,38 milijardi dinara bez sprovedenog postupka javne nabavke, a da nisu postojali razlozi za izuzeće od primene Zakona o javnim nabavkama. Nije dokumentovalo da je procenjenu vrednost javnih nabavki utvrđivalo u skladu sa Zakonom o javnim nabavkama, za procenjenu vrednost 51 javne nabavke u iznosu od 7,18 milijardi dinara”, ističe se u izveštaju.\n“Putevi” su, navodi se, pokrenuli i 30 postupaka javnih nabavki procenjene vrednosti 6,01 milijarde dinara, a da nisu bili ispunjeni uslovi za pokretanje postupaka.\nTakođe, postupke i aktivnosti na dodeli ugovora ovo preduzeće nije sprovelo u skladu sa Zakonom o javnim nabavkama kod 22 javne nabavke procenjene vrednosti 4,63 milijarde dinara.\nTagovi: Zoran Drobnjak, Putevi Srbije, Državna revizorska institucija


Lufthansa zainteresovana za nove linije prema Crnoj Gori | Analitika - Informativni Portal\nSvjetski avio gigant\nLufthansa zainteresovana za nove linije prema Crnoj Gori\nNajveći svjetski avio prevozniknjemačka Lufthansa zainteresovana je da otvori cjelogodišnu redovnu liniju iz Frankfurta, odnosno Minhena za Tivat, dok bi austijski nacionalni avioprevoznik Austrian Airlines koji ona kontroliše, trebalo da uspostavi redovnu liniju iz Beča do Tivta.\nObjavljeno: 14. 03. 2018 - 10:54 Promjenite veličinu teksta: A A A\nIzvor: Portal Analitika/Boka news\nGlavni su to detalji dosadašnjih pregovora koje su o intenziviranju saradnje vodili predstavnici Aerodroma Crne Gore i menadžmenta Lufthansa Grupe – najvećeg evropskog avioprevoznika. Prošle nedjelje Bernhard Vold, Lufthansin regionalni mernadžer za BiH, Hrvatsku, Crnu Goru, Srbiju i Sloveniju sastao se sa izvršnim direktorom ACG Danilom Orlandičem i razgovarao o mogućnostima unapređenja saradnje i dovođenju i same njemačke državne aviokompanije na crnogorsko tržište.\nLufthansa Grupa je već prisutna na crnogorskim aerodromima preko svog lou-kostera, kompanije Eurowings koja je sezonski letjela između Diseldorfa i Tivta, odnosno legacy prevoznika Austrian Airlines koja saobraća cijele godine na redovnoj liniji Beč-Podgorica. Eurowings je za ovu godinu najavio povećanje broja rotacija na liniji za Tivat, ali i uvođenje nove linije za Podgoricu. Ovog ljeta još jedna članica Lufthansa Grupe – belgijski lou koster Brussels Airlines počevši od 9.maja, uvešće jednu sedmičnu rotaciju na liniji Brisel-Tivat.\nLufthansa grupa, najveće je udruženje aviokompanija na svijetu i predvodnik na\ntržištu evropskog aviosaobraćaja. Trenutno saobraća ka više od 300 destinacija na četiri kontinenta, a samo tokom prošle godine prevezli su oko 110 miliona putnika.\nPodsjetimo, predstavnici top menadžmenta Lufthansa grupe Manuel Mejer i Silvia Švinghamer, posjetili su početkom decembra Aerodrom Podgorica i razgovarali sa izvršnim direktorom Aerodroma Crne Gore Danilom Orlandićem i njegovim saradnicima.\nTagovi: Aerodromi Crne Gore lufthansa Danilo Orlandić\n14. 03. 2018 - 12:54\nU ovaj avion sa slike mogu svu CG pokupit i da ostane mjesta .


Politika: SRBIJA ĆE DOBITI PACKE - BalkaniYUm.TV '); } //]]>\nSRBIJA ĆE DOBITI PACKE\nIako se ovih dana u medijima spekulisalo da bi jun ove godine mogao da bude rok do kada će se doneti odluka o dodeli diplomatskog statusa za osoblje Rusko-srpskog humanitarnog centra u Nišu, za sada nema zvanične potvrde te informacije. Međutim, ono što je poznato, jeste da je ovo "rak rana" i veoma često kamen spoticanja za srpsko-američke, ali i srpsko-ruske odnose i, šta god da Srbija odluči da uradi u ovom slučaju, nekoj od dve velike sile ta odluka se neće dopasti.Poznat je i stav ministra bez portfelja zaduženog za inovacije i tehnologije Nenada Popovića, koji je pre nekoliko dana, za sada jedini, izneo jasan stav da osoblju centra treba dodeliti diplomatski status.\nOsim njega, može se naslutiti i stav ministra odbrane Aleksandra Vulina koji je na obeležavanju petogodišnjice rada Centra rekao da ovakvu odluku treba da "donesu vlade Srbije i Rusije", uz opasku da je osoblje tog centra od posebnog značaja za Srbiju.Za razliku od njih, stav Vlade Srbije nije poznat, osim što je premijerka Srbije Ana Brnabić rekla da uskoro očekuje rešenje za Srpsko-ruski humanitarni centar. To je bilo pre šest meseci.Rešavanje statusa Centra zatražio je pre izvesnog vremena ruski ambasador u Srbiji Aleksandar Čepurin, a očekivalo se i da će to biti jedna od tema decembarskog susreta srpskog i ruskog predsednika Aleksandra Vučić i Putina u Moskvi, ali javnost nije saznala da li se i šta konkretno o tome pričalo.\nKako Srbija da se postavi?\nKako god da se postavi prema ovom problemu, Srbija bi mogla da dobije "packe" ili jedne ili druge strane. Ako Srbija kaže "ne" Rusiji, moguće bi bilo očekivati zahlađenje odnosa, što bi moglo da ima posledice na eventualno ekonomsku saradnju. Takođe, moglo bi da dođe i do slabljenja podrške u, recimo, spoljno-političkim aktivnostima. Međutim, malo je verovatno očekivati da bi ovo bio razlog da Rusija promeni stav po pitanju Kosova, manje zbog Srbije, a više zbog toga što njima zbog, recimo, Krima ide u prilog da se protive kosovskoj nezavisnosti.\nAko bi, ipak Srbija dala "zeleno svetlo" Centru i tako udovoljila ruskoj strani, stvari bi mogle da postanu ozbiljnije, tim pre što je Srbija, kako stalno ističe državni vrh, čvrsto opredeljena za članstvo u EU, i da oko toga nema kompromisa. Takva odluka bi mogla da uspori evrointegracije Srbije, jer ni EU ne gleda blagonaklono na Centar u Nišu.S obzirom na partnerske odnose EU i SAD, gotovo je izvesno očekivati da bi po ovom pitanju mogle da imaju identične stavove. Zato bi zahlađenja odnosa, usporavanja evrointegracija, odugovlačenja sa pregovorima, razne vrste pritisaka i zatezanja bile veoma verovatan scenario.\nŠta podrazumeva diplomatski imunitet?\nAmbasade, NATO, Crveni krst...


Nova poseta ili pritisak iz Amerike: U utorak stiže pomoćnica američkog državnog sekretara Karen Donfrid — БАЛКАНСКИЕ НОВОСТИ\nFoto: Karen Donfried TW profil\nPomoćnica američkog državnog sekretara Karen Donfrid u utorak će boraviti u Beogradu, gde će zatražiti da Srbija unapredi reforme vezane za evropske integracije i ojača regionalnu stabilnost i prosperitet, saopštio je Stejt department.\nKako prenosi Fonet, najavljeno je da će Donfrid sa domaćinima razgovarati o mogućnostima dalje energetske diverzifikacije i jačanju bezbednosnih i ekonomskih veza Srbije i SAD.\nPrema saopštenju, ona će naglasiti potrebu da se Srbija i Kosovo ponovo angažuju u dijalogu o normalizaciji odnosa.\nIpak, ono što se može naslutiti a nije najavljeno kao posebna tema razgovora, ali se odnosi na sve navedene, je tema uvođenja sankcija Rusiji.\nOd Srbije to očekuje EU ali i Amerika, što je predsedniku Srbije, Aleksandru Vučiću, prema našim nezvaničnim saznanjima jasno stavio do znanja američki amabasador Kristofer Hil, ali i američki senatori koji su nedavno boravili u Beogradu.\nZato se i ova poseta može gledati i iz ugla novog pritiska na vlast u Beogradu.\nDragan Šutanovac, osnivač Saveta za strateške politike, i bivši ministar odbrane, je na dan dolaska američkih senatora imao zanimljiv tvit.\nPrvo senatori Šahin i Marfi, pa pomoćnica državnog sekretara Karen Donfried, zatim državni sekretar Blinken i na kraju POTUS Biden. To bi trebalo da je red.\n— Šutanovac Dragan (@SutanovacDragan) April 19, 2022\n„Prvo senatori Šahin i Marfi, pa pomoćnica državnog sekretara Karen Donfried, zatim državni sekretar Blinken i na kraju POTUS Biden. To bi trebalo da je red“, napisao je Šutanovac.\nOsim Srbije pomoćnica državnog sekretara Donfrid biraviće i u ostalim zemljama Zapadnog Balkana.\nU ponedeljak će, prema najavama, Donfrid biti u Prištini, gde će domaćinima zahvaliti zbog prijema izbeglica iz Avganistana i Ukrajine.\nOhrabriće i rad na reformama, radi demokratske konsolidacije i integracija u evroatlantske institucije, i razmotriti mogućnost napretka u dijalogu sa Srbijom, čiji je cilj međusobno priznanje dve zemlje, navodi se u saopštenju Stejd departmenta.\nU toku petodnevne turneje po Zapadnom Balkanu, Donfrid će zvaničnike Bosne i Hercegovine ohrabiti da nastave aktivnosti na sprovođenju reformi, radi ostvarenja većeg napretka i dobijanja statusa kandidata za članstvo u Evropskoj uniji.\nKako je najavljeno, ona će zatražiti da izbori u BiH, najavljeni za jesen, budu održani na vreme, kao i da se ostvari napredak u borbi protiv korupcije.\nA u Skoplju će Donfrid ukazati na snažnu podršku SAD pregovorima Severne Makedonije o prijemu u EU i zahvaliti na pomoći pruženoj Ukrajini.\nDonfrid će zatražiti od Skoplja da nastavi blisku regionalnu, bezbednosnu i odbrambenu saradnju, radi promovisanja demokratije i stabilnosti.\nDonfrid će u Tiratni 28. aprila prisustvovati obeležavanju 100. godišnjice američko –albanskih diplomatskih odnosa i zahvaliti Albaniji na partnerstvu u Savetu bezbednosti Ujedinjenih nacija, kao i podršci suverenitetu i teritorijalnom integritetu Ukrajine, suočene sa ruskom agresijom.\nOna će kako se prenosi, naglasiti snažnu podršku Vašingtona evropskim i regionalnim ekonomskim integracijama Albanije, kao i potrebu potpunog sprovođenja pravosudne reforme i borbe protiv korupcije.\nPoslednjeg dana boravka u regionu, Donfrid će 29. aprila u Podgorici naglasiti američku podršku ubrzanju evroatlantskog puta Crne Gore, jačanju članstva u NATO, kao i zajedničkim vrednostima, uključujući borbu protiv korupcije, saopštio je Stejt department.\nDonfrid će se zahvaliti Crnoj Gori na uvođenju sankcija protiv Rusije, kao vidu pomoći Ukrajini, pružanju humanitarne i bezbednosne podrške i zatvaranju vazdušnog prostora za ruske avione.\nGrađani Stoca u strahu: Trčali smo vani kao da je ratno stanje\nEvropska unija Srbiju vidi kao problem, što može biti loša, ali i dobra vest 23.03.2022\nPojačano prisustvo policije na Kosovu, detaljan pretres svih vozila u Obiliću 16.01.2022


Selidbe firmi, kancelarija – Fantastic Five preseljenje firmi\nPreseljenje kompletnih firmi, kancelarija, ordinacija, lokala itd… Veoma kvalitetno!\nSelidbe firmi, kancelarija, poslovnog prostora su malo zahtevnije od selidbi stambenih jedinica i ovde naša efikasnost dolazi do punog izražaja. Dobra organizacija i brza selidba gde je svaki trenutak dragocen, jer svako odugovlačenje sa selidbom pravi dodatne troškove za firmu koju selite. Zbog preseljenja poslovnog prostora firma ne može normalno da funkcioniše, što za njih predstavlja gubitak. Da bi izbegli gubitke sve moramo dobro isplanirati, dogovoriti se vremenskim rokovima i terminima.\nDo sada smo preselili mnogo većih i manjih firmi i iza nas stoji veliko iskustvo i sve velike firme nas preporučuju godinama, jer naša najbolja reklama je preporuka…


Piše: S. V. , M.A.\nVesić Obrenovac kamen temeljac\nI dok nam je nekako utisak da investicije najviše stižu iz najvećih zemalja, istina je ipak drugačija. Godišnji bilans nije još uvek urađen ali prema podacima Narodne banke Srbije najviše novca u prvom tromesečju prošle godine uložila je Holandija, 411,8 miliona evra, a odmah iza nje je Kina sa Hong Kongom ,Tajvanom i Makaom, sa 332,2 miliona evra.\nIznenađenje za laike verovatno predstavlja podatak da su Holanđani na listi pre Kineza. Istovremeno, iznenađenje može da bude i to što je Ruska Federacija na ovoj listi tek na osmom mestu. Od ruskih investitora su bolji i oni sa Malte.\nJednostavna računica pokazuje i da nam je iz jedne Austrije stiglo ulaganja skoro više nego iz Amerike i Rusije zajedno.\nIz centralne banke napominju da je Holandija na prvom mestu, između ostalog, i zbog činjenice da pojedini strani investitori zbog poreskih olakšica, kao i jednog od najliberalnijih finansijskih i bankarskih sistema koji omogućava slobodno poslovanje pravnih lica osnovanih sa namerom da izvrše određene specifične transakcije, svoja ulaganja realizuju iz podružnica u Holandiji, iako je sedište matične kompanije u drugoj zemlji.\n"Između ostalog, na ovaj način, navedena pravna lica (SPE) registrovana u Holandiji stiču i tretman investitora iz Evropske unije", ističu iz NBS.\n"SRBIJA JE IDEALNA ZA STRANE DIREKTNE INVESTICIJE" Italijanske kompanije zainteresovane za dalja ulaganja\nDa li će se ovakav redosled zadržati i na godišnjem nivou neizvesno je i videće se kada se urade zbirni podaci. Ono što je izvesno to je da su na listi top 10 stranih investitora ljudi iz zemalja sa različitih kontinenata, što pokazuje da je Srbija uspela svojim podsticajnim merama da privuče kompanije iz celog sveta.\nIz NBS ističu da je sa pojavom pandemije virusa Covid-19, kako u svetu tako i u većini zemalja u okruženju, došlo do smanjenja priliva stranih direktnih investicija. Ipak, priliv je ostao snažan.\n"Prema operativnim podacima, priliv stranih direktnih investicija u Srbiju u 2020. izvesno će premašiti projekcije za prošlu godinu i omogućiće Srbiji dobru osnovu za privredni rast u 2021. godini i nakon toga", navode iz NBS.\nKonstantan rast interesovanja stranih investitora za ulaganja u izvozno orijentisana preduzeća Srbije, čak i tokom pandemije, rezultat je pre svega postignute i očuvane pune makroekonomske, finansijske i fiskalne stabilnosti, u čijoj osnovi je stabilnost deviznog kursa, zaključili su u centralnoj banci.\nDirektne strane investicije Narodna banka Srbije\n"POTREBNA HITNA ŠTEDNJA ENERGIJE" Ministar apelovao na građane: "Manja potrošnja će smanjiti pritisak na cenu"\nPrivreda i finansije pre 39 min\nRusija će IZMIRIVATI DUG U RUBLJAMA ako joj SAD blokira druge opcije\nKO SU NAŠI NAJVEĆI IZVOZNICI Dominiraju veliki i prerađivačka industrija\nPotpisan sporazum Alfa BK Univerziteta i Omladinske škole FK „Crvena zvezda“\nZAVŠREN EDU GEJMING Ovo su najbolje edukativne igre


Beko BIM 34400 BMS ugradna rerna cena, cene Srbija, prodaja Beograd Novi Sad Niš\nBeko BIM 34400 BMS ugradna rerna cene\nBeko BIM34400BMS Vrsta rerne Nezavisna, Energetski razred A, Zapremina rerne 82 l... specifikacija\nEPonuda nije internet prodavnica već Vam omogućava da brzo i lako nađete Beko BIM 34400 BMS ugradna rerna po najjeftinijoj ceni. Naš cilj je da kupci budu što bolje informisani o ponudi Beko ugradna rerna BIM 34400 BMS na tržištu Srbije. Vrlo lako nalazite željeni proizvod za kategoriju Ugradne rerne cene, ne morate da lutate od sajta do sajta za Beko Ugradne rerne, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Beko BIM 34400 BMS ugradna rerna sa PRODAVCEM. EPonuda ne može da garantuje potpunu tačnost specifikacije i slika za Beko BIM 34400 BMS ugradna rerna. Pre kupovine, podatke za Beko ugradna rerna BIM 34400 BMS proverite na sajtu PROIZVOĐAČA.\ncena od 32.002,14 din\ncena od 31.893,13 din


Pasareli: Crna Gora je standard i mjerilo za region | Politika\nPasareli: Crna Gora je standard i mjerilo za region | Mondo.Me Prod\nPasareli: Crna Gora je standard i mjerilo za region 0 Podijeli Podijeli na facebook Podijeli na twitter Podijeli na viber Pošalji na mail\n16.07.2020. / 13:23 13:27\nPasareli: Crna Gora je standard i mjerilo za region\nAutor mondo.me Izvor MINA 16.07.2020. / 13:23 13:27\nCrna Gora je standard i mjerilo za region, naročito u kontekstu evropske integracije, ocijenio je profesor Đanluka Pasareli koji predvodi delegaciju Evropske mreže organizacija za monitoring izbora (ENEMO).\nPredsjednik Skupštine Crne Gore Ivan Brajović razgovarao je danas sa delegacijom ENEMO, čiji predstavnici će nadgledati parlamentarne izbore 30. avgusta.\nPasareli je rekao da to što Crna Gora radi bolje u svim oblastima, imaće pozitivan efekat na sve druge u regionu.\n„Vaša integracija u Evropsku uniju (EU) je važna, kako za vas, tako i za region i samu EU“, naglasio je Pasareli.\nPasareli je rekao da Crna Gora predstavlja standard i mjerilo za region, naročito u kontekstu evropske integracije.\nOn se interesovao za saradnju parlamenta i Državne izborne komisije (DIK) u pogledu organizacije izbornog procesa u svijetlu epidemije koronavirusa.\nKAKO ĆEMO NA IZBORE: Glasanje uz maske!\nBrajović je rekao da Crna Gora već ima dobar izborni zakon i proces, koji su dodatno unapređivani u prethodnom periodu.\n„U tom smislu posmatračke misije su dobrodošle i Crna Gora je uvijek spremna da razmotri njihove sugestije i implementira ih u izborno zakonodavstvo“, kazao je Brajović.\nPrema njegovim riječima, već u maju je uputio pozive za posmatranje izbora Evropskog parlamenta, PS OEBS-a, PSSE, ODIHR-u kako bi se na vrijeme planirale posmatračke misije.\n„Raduje me što će i ENEMO po prvi put posmatrati izbore u Crnoj Gori, jer želimo i sa vaše strane da dobijemo verifikaciju kvaliteta našeg izbornog procesa”, naveo je Brajović.\nOn je upoznao sagovornike sa sjedenicom Kolegijuma na kojoj je bilo riječi o smjernicama i uporednim iskustvima na osnovu kojih će DIK donijeti obavezujuće epidemiološko uputstvo, uz puno poštovanje činjenice da je zdravlje građana apsolutni prioritet.\nEU Evropska unija izbori


Specijalizovani, profesionalni savjeti u oblasti zaštite intelektualne svojine | Razvojna agencija Republike Srpske\nSpecijalizovani, profesionalni savjeti u oblasti zaštite intelektualne svojine\n„IP Booster“ je besplatna usluga Evropske komisije dizajnirana da pomogne univerzitetima i javnim istraživačkim organizacijama koje se bave visokokvalitetnim istraživanjima, čiji je cilj bolji utucaj na tržište, kao i pitanjima IP vezanim za komercijalizaciju koja mogu pomoći razvoju uspješne strategije intelektualne svojine.\nPažljivo odabrani stručnjaci za IP, tehnologiju i poslovnu strategiju mogu analizirati istraživanje i pomoći istraživačkim timovima da razviju najbolje strategije intelektualne svojine.\n„IP Booster“ usluga pomoći će univerzitetima i javnim istraživačkim organizacijama da odrede vrstu i količinu zaštite IP za intelektualnu svojinu svojih projekata, da li treba da steknu prava intelektualnog vlasništva trećih strana, te koji su načini komercijalizacije najbolji za određeno istraživanje.\nUz pomoć ove usluge moguće je provesti dubinsku analizu procjene količine i kvaliteta IP sredstava generisanih od strane projekta i procijeniti njihovu buduću vrijednost, zatim pripremiti aplikaciju za patent, dizajn i zaštitne znakove projekta i dobiti podršku\nu pregovorima o sporazumima o transferu tehnologije.\nKrajnji cilj je da istraživanja dobiju najbolje šanse za postizanje komercijalnog uspjeha, bez dodatnih troškova za univerzitete i javne istraživačke organizacije.\nDa biste primili IP Booster usluge, potrebno je da se prijavite na veb stranici IP Booster website.\nMolimo Vas da u nastavku provjerite da li imate pravo i da aplicirate što je prije moguće, jer je sljedeći datum završetka zakazan za 30. jun 2019. (poziv za prijavu je stalno otvoren, ali procjena se vrši na određene datume, indikativno svakih 4-6 meseci) .\nKriterijumi su sljedeći:\nPrijaviti se mogu univerziteti ili javne istraživačke organizacije;\nUniverzitet ili organizacija mora imati koristi od EU fondova u nekom trenutku;\nNacionalna sredstva ne smiju biti dostupna za slične IP usluge;\nTražene usluge ne bi trebalo da dupliraju druge usluge koje već primate.\nViše informacija možete pronaći na veb portalu ili putem našeg letka flyer. Kontakt imejl: ipbooster@meta-group.com.\nAko ste zainteresovani za IP Booster i druga istraživanja za aktivnosti na jačanju tržišta, prijavite se na Knowledge to Market Booster kako biste dobijali obavještenja o relevantnim aktivnostima i rokovima, vijestima iz programa i projekata, kao i najnovijim događajima u oblasti inovacija koji bi mogli biti zanimljivi za vašu organizaciju. Prijaviti se možete putem sljedećeg linka: (https://mailchi.mp/metagroup.com/k2mboosternewsletter).


Pitanja o BDA terapiji - BDA Q&A - Biomehanical Development Appraoch\nBDA Srbija - Biomechanical Development Approach > Često postavljana pitanja\nPotrudili smo se da odgovorimo na sva vaša pitanja\nČESTO POSTAVLJANA PITANJA O BDA TERAPIJI\nDa li je BDA medicinska ustanova/centar? Da li ima licencu?\nBDA nije medicinska ustanova/centar i ne pružamo medicinske usluge, te nam shodno tome nije potrebna licenca za rad u toj oblasti.\nMeđutim, želeli bismo da naglasimo da svi naši terapeti i instruktori imaju više medicinsko obrazovanje, a naši terapeuti asistenti imaju medicinsko obrazovanje.\nDa li potrebno uraditi dodatne analize ili testove za dete?\nNe, nije potrebno uradi dodatne analize ili testove. Ukoliko vaše dete ima problema sa kukovima bilo bi korisno doneti rendgenski snimak karlice.\nKoliko sati dnevno treba primenjivati BDA terapiju da bi se postigli rezultati?\nSvaka porodica određuje kapacitete za rad sa svojim detetom, odnosno vreme koje dnevno može da odvoji za primenu terapije. Naša preporuka jeste da se terapija primenjuje redovno najmanje 1h dnevno. Naravno, više sati rada će dati i veće rezultate. Međutim, bitno je napomenuti da rezultati primene terapije nisu direktno srazmerni utrošenom vremenu. To znači da ukoliko roditelji vežbaju sa detetom 3h dnevno, rezultati terapije će svakako biti veći, ali neće biti tri puta veći od rezultata koje bi postigli da su to činili 1h dnevno.\nDa li je BDA terapija invazivna i da li je neugodna za dete nad kojim se primenjuje?\nBDA je neinvazivna terapija i ona ne prouzrokuje bol detetu nad kojim se primenjuje. Kada je reč o neugodnosti, ona je moguća, ali samo u kontekstu detetovog nezadovoljstva, obzirom da je sputano da se igra na način kako bi želelo u toku primene terapije. Minimalnu neugodnost mogu da izazovu i određene vežbe zbog osećaja pritiska na grudni koš, ali taj pritisak nikada nije toliki da može da izazove bol ili onemogući disanje deteta. Međutim, važno je napomenuti i da tokom primene vežbi dete je u takvim pozicijama koje mu omogućavaju da se igra rukama, sluša muziku ili gleda video koji ga zabavlja, a u određenim situacijama dete može i da spava za vreme primene BDA vežbi.\nDa li postoje neželjeni efekti koji se mogu javiti?\nBDA terapija nema nezeljenih efekata obzirom da intenzitet mehaničke stimulacije nije u stanju da izazove mehanička oštećenja tkiva. Međutim, obzirom da BDA terapija podrazumeva i upotrebu različitih materijala moguća je pojava iritacije kože ili njena alergijska reakcija. Ukoliko do toga dođe moguće je promeniti materijale i tako otkloniti uzrok iritacije, odnosno alergije.\nDa li postoje starosna ograničenja za primenu BDA terapije, odnosno sa koliko navršenih godina deteta se može započeti sa terapijom?\nNe postoje starosna ograničenja za primenu BDA terapije i ona se može primenjivati od prvog dana rođenja deteta, s tim što se tada BDA fokusira na biomehaniku disanja i strukturalni integritet trupa.\nNakon koliko vremena primene BDA terapije se mogu očekivati prvi rezultati?\nPrilikom pregleda i procene BDA terapeuti odrđuju strukturalne deficite, prioritete i ciljeve primene terapije. Iako već od prvog dana njene primene dolazi do promena struktura i funkcija organizma, one nisu jasno uočljive. Međutim, već nakon 4 do 6 meseci redovne primene terapije, promene postaju jasno vidljive, što najbolje pokazuju video zapisi i fotografije, odnosno njihovo poređenje pre i nakon primene terapije.\nDa li treba pauzirati sa primenom BDA vežbi ukoliko je dete bolesno?\nUkoliko je dete bolesno može se nastaviti sa primenom BDA programa vežbi, ali samo onih vežbi koje prijaju detetu i koje ne zahtevaju aktivno učešće i naprezanje deteta. Vežbe na koje dete negoduje kada nije bolesno, koje izazivaju plač i njegovo neraspoloženje, svakako treba izbegavati.\nUkoliko dete ima respiratornu infekciju usled koje otežano diše, ima zapušene gornje disajne puteve, kašlje, kija, izbaciti vežbe kojima se vrši kompresija (pritisak) na grudni koš.\nU slučaju pojave učestalih infekcija i bolesti deteta neophodno je kontaktirati BDA terapeuta kako bi se program vežbi prilagodio trenutnom stanju deteta.\nUkoliko dete ima epileptični napad da li treba napraviti pauzu u primeni BDA vežbi?\nUkoliko dete ima epileptični napad pre nastavka sa vežbama neophodno je napraviti pauzu od od 10 do 15 minuta. Međutim, ukoliko dete nakon napada ne pokazuje znake umora i promene u ponašanju, njie neophodno praviti pauzu veću od dva, tri minuta.\nKada dete ima učestale epileptične napade, i do 20 dnevno, BDA terapeut kreira plan BDA vežbi koji odgovara stanju deteta i prati primenu vežbi i njihov uticaj (ukoliko ga ima) na epileptične napade.\nU slučaju da se epileptični napad prvi put javi ili se javi nakon dužeg vremenskog perioda, neophodno je konsultovati BDA terapeuta. Pravi se pauza u primeni BDA vežbi u trajanju od 3 do 7 dana, nakon čega se u dogovoru sa terapeutom postepeno uvode vežbe. Ukoliko se nakon vraćanja na prvobitni program vežbi epileptični napadi ponovo jave, ispituje se mogućnost povezanosti njihove pojave sa BDA vežbama, BDA uvodi novi program vežbi i prati njihovu primenu i stanje deteta.\nDa li je neophodna stalna primena BDA terapije da bi se održala postignuta strukturalna i funkcionalna poboljšanja?\nJednom postignuta strukturalna i funkcionalna poboljšanja kod deteta ili odrasle osobe su trajna. Funkcije koje su primenom BDA terapije vremenom stečene i sada ih dete/odrasla osoba samostalno obavlja, ne zahtevaju kontinuiranu primenu BDA vežbi kako bi se održale i u budućnosti, jer zapravo njihovim svakodnevnim koriščenjem dete ih održava i poboljšava.\nDa li BDA terapija ima pozitivan efekat na posledice invaliditeta kod odraslih osoba?\nObzirom da svako stanje invaliditeta podrazumeva i određene slabosti na koje BDA može da utiče, odrasle osobe sa invaliditetom su, pored dece, ravnopravni kandidati za primenu terpije. Takođe, BDA terapija, kao efektivna i efikasna terpija u menadžmentu bola, kod starijih osoba može dovesti do njegovog smanjenja i poboljšanja kvaliteta njihovog života.\nDa li postoji jedan ili više nivoa kurseva BDA terapije?\nPostoji ukupno pet nivoa BDA kurseva. Nakon svakog završenog kursa roditelji dobijaju sertifikat nivoa za koji su se obučavali. BDA kurs za svaki nivo podrazumeva novo edukativno predavanje u trajanju od 2h i 30 minuta, procenu i određivanje adekvatnih vežbi (1h i 45minuta) i obuku roditelja za njihovu primenu nad svojim detetom (2 bloka obuke, prvi 5h i drugi 4h). Nakon završenog petog nivoa, roditelji i dalje mogu da pohađaju kurseve, ali obzirom da se smatraju iskusnim roditeljima terapeutima za njih nema novih edukativnih predavanja, a vreme obuke im je umanjeno za polovinu (5h). Takođe, cena kursa je umanjena i iznosi 60% od njene prvobitne vrednosti.\nKoliko vremenski traje primena jednog nivoa, a koliko svih zajedno?\nPrimena jednog nivo kursa, odnosno propisanih vežbi traje 6 meseci, nakon čega se prelazi na viši nivo, a što podrazumeva novo edukativno predavanje, procenu/pregled i obuku za primenu novih vežbi na osnovu trenutnih strukturalnih i funkcionalnih deficita. Obzirom da ne postoji limit kada je reč o broju nivoa kurseva, ne postoji ni limit vremenskog trajanja svih nivoa zajedno.\nObzirom da se BDA kursevi održavaju u 7 različitih država, neophodno je da prvo odabrete državu u kojoj želite da pohađate kurs, potom popunite odgovarajući BDA formular za prijavu na kurs (BDA enrollment form) i na kraju kontaktirate lokalnog organizatora. Detaljnja uputstva za prijavu možete naći na linku ispod.


Upozorenje za korisnike Majkrosofta: Podaci mogu biti ugroženi ukoliko pređete na Vindovs 11 - Glas Srpske\nGS 30.08.2021 09:32\nFoto: snimak ekrana/microsoft.com\nVindovs 11 će na računare stići kasnije ove godine i donijeće mnogo novih funkcija, međutim milioni korisnika bi mogli da imaju problem ukoliko ga instaliraju. Iako je u pitanju najveće ažuriranje kompanije u polednjih šest godina, izazvalo je priličan broj kontroverzi.\nKada je Vindovs11 prvi put najavljen u junu, Majkrosoft je rekao da će raditi samo na novijim prenosnim i desktop računarima. To je značilo da su milioni korisnika ostavljeni bez nadogradnje, primorani da kupe novi računar. S obzirom da to nije naišlo na pozitivan odjek u javnosti, Majkrosoft se na neki način predomislio, prenosi Srpsknjainfo.\nSoftverski gigant će ipak dozvoliti ljubiteljima operativnog sistema Vindovs 10 da instaliraju Vindovs 11 na starije mašine.\nPrema The Veržu, korisnici operativnog sistema Vindovs 10, uz odgovarajuće znanje, moći će da izvrše čistu instalaciju operativnog sistema Vindovs 11 direktno na svoje računare. To znači da sve nove funkcije postaju dostupne čak i ako računar koji se koristi nije kompatibilan sa zvaničnim Majkrosoft programom za nadogradnju na novu verziju operativnog sistema.\nZa nestrpljive korisnike, to zvuči kao vijest koju su jedva čekali da čuju, međutim čini se da ovaj način instaliranja operativnog sistema Vindovs 11 dolazi uz začkoljicu, jer je Majkrosoft sada saopštio da neko ko koristi ovaj metod možda neće dobiti buduća ažuriranja ili bezbjednosne zakrpe.\nTakva pomisao je prilično zastrašujuća jer bi mogla da ostavi računare sa nedovršenim softverom, otvorenim za napade hakera.\nDakle, iako bi neki mogli biti u iskušenju, najbolji način da nabavite Vindovs 11 je i dalje putem zvanične opcije nadogradnje u meniju Postavke, a to znači da posedujete već kompatibilan računar, prenosi B.92.\nU postu na svojoj stranici Vindovs 11 Majkrosoft kaže: “Ako niste sigurni da li računar ispunjava uslove, možete provjeriti kod proizvođača ili, ako vaš uređaj već koristi Vindovs 10, možete koristiti aplikaciju PC Helt Ček da biste procijenili kompatibilnost.”\nOčekujte da će se Vindovs 11 od oktobra polako pojavljivati na računarima, uključujući i niz novih funkcija i nadogradnji, poput novog menija Start, lakog pristupa vidžetima prepunim informacija i poboljšane integracije sa softverom Majkrosoft Tims. Korisnicima “jedanaestice” takođe će biti lakše da ažuriraju svoje računare zahvaljujući za 40 posto manjim preuzimanjima, a navodno neć novi softver kompanije Majkrosoft, zahvaljujući boljoj efikasnosti, donijeti i poboljšano trajanje baterije.


Svečano otvorena kuća meda u Šavniku – Savez pčelarskih organizacija Crne Gore\nProjekat “Putevi meda kroz Durmitor i Hercegovinu” je počeo prije dvije godine, i ulazi u završnu fazu realizacije. Projekat je imao niz aktivnosti, kojima se paralelno radilo na razvoju kvaliteta pčelinjih proizvoda i na razvoju turističkog proizvoda. Implementiran je u šest crnogorskih opština: Nikšiću, Plužinama, Šavniku, Žabljaku, Mojkovcu i Kolašinu.\nU okviru projekta su obuhvaćena 22 pčelara i osam ugostitelja sa crnogorske strane i isto toliko sa hercegovačke strane, koja čini ovu temtasku stazu, a sa kojima je rađeno na razvoju i identifikaciji njihove ponude. Njihova ponuda je prezentovana u katalozima, a kao dodatni vid promocije su otvarena promotivno-prodajna mjesta.\nU Crnoj Gori, pored promotivno-prodajnog mjesta u Pošćenju, imaju još dva takva promotivna mjesta, na Bogetićima i u Mojkovcu na ulazu u Nacionalni park Biogradska gora, dok su u Hercegovini na četiri lokacije – Mostaru, Ravnom, Gackom i Trebinju.\nU selu Pošćenje kod Šavnika je 10. oktobra ove godine svečano otvoren prodajno-promotivni objekat koji će biti odlična prilika da lokalni pčelari plasiraju svoj med i ostale pčelinje proizvode. Na svečanosti u Pošćenju, organizovanoj u etno selu “Nevidio”pored pčelara prisustvovali su predstavnici delegacije EU u Crnoj Gori, predstavnici Ministarstva poljoprivrede i ruralnog razvoja, predstavnici opštine Šavnik, predsjednik Saveza pčelarskih organizacija Crne Gore, partneri iz Bosne i Hercegovine kao i ostale zvanice.\nProjekat ima i kontrolnu ulogu, tako da će svaki proizvod koji bude plasiran, morati da prođe analizu. Turisti koji posjete ove objekte, dobiće informacije gdje još mogu da svrate i koje proizvode još mogu da degustiraju i kupe.\nProjekat “Putevi meda kroz Durmitor i Hercegovinu” je finansiran od strane EU.


Montenegro Airlines u minusu 15 miliona evra | Nova Ekonomija\nMontenegro Erlajns (MA) je na kraju trećeg kvartala imao deficit od 14,99 miliona evra, što je za preko šest miliona više nego u istom periodu prošle godine, saopštili su iz crnogorske nacionalne aviokompanije, piše portal Bankar.\nU prvih devet meseci ove godine ukupni prihodi iznosili su 11,59 miliona evra. Prihodi u istom periodu prošle godine iznosili su 60,4 miliona, što je pad od 48,8 miliona, odnosno 80,8 odsto.\n„Uprkos tako ozbiljnim pokazateljima, borimo se za očuvanje strukture nacionalne aviokompanije i osoblja, što je više moguće u ovim uslovima. Ograničenja i mere putovanja utiču na smanjenje potražnje i otkazivanje putovanja. Nastojimo da budemo fleksibilni, da razumemo trenutne potrebe putnika, da podstaknemo putovanja, da ispunimo složene organizacione zahteve putovanja“, naveli su iz MA.\nUkupni troškovi aviokompanije za prvih devet meseci iznosili su 26,6 miliona.\nUsred pandemije, kako su naveli, aviokompanije iz celog sveta bile su prinuđene da traže pomoć od vlada svojih zemalja.\n„U regionu imamo primere Srbije i Hrvatske čije vlade čine sve da spasu svoje avio-kompanije, iako imaju odlične autoputeve i mnogo bolju železnicu od nas. Kriza komercijalnog vazduhoplovstva je toliko velika da male države ne mogu samostalno da prežive. Crnoj Gori treba Montenegro Erlajns i Crna Gora je potrebna nama. Jer samo kao državno, subvencionisano preduzeće možemo opstati“, zaključuje se u saopštenju.\nEr Srbija smanjuje broj zaposlenih i njihove plate\nBloomberg: Pre pandemije Abu Dabi izgubio milijarde dolara ulažući u Etihad


Australijan open ide u februar - SPORTSKI ŽURNAL\nGotovo sigurno odlaganje prvog gren slema sezone u Melburnu bar za nedelju ili dve\nFOTO: EPA/Andi Rejn\nKako se bliži nova sezona, tako neizvesnost oko datuma njenog početka raste. Do skoro je izgledalo da će sve biti po uobičajenom scenariju, da će teniseri već sredinom decembra početi da stižu u Australiju, ali sada je takva mogućnost sve dalje.\nPrvo su tamošnje vlasti donele odluku da niko od tenisera ne može da uđe u zemlju pre 1. januara, a juče stižu vesti da će start Australijskog opena biti pomeren za nedelju ili dve, tako da postoji mogućnost da se prvi put u istoriji odigra u februaru. Po ranijem kalendaru početak je bio zakazan za 18. januar.\n- Ništa još nije sigurno, sve se i dalje diskutuje, ali najrealnije je da dođe do kraćeg odlaganja – kaže Martin Pakula, ministar sporta u australijskoj državi Viktoriji u kojoj je Melburn. - Za sada se najviše priča o nedelji ili dve, međutim i druge opcije su na stolu. Pa Rolan Garos je bio igran četiri meseca kasnije, a Vimbldon uopšte nije ni održan.\nVeliki problem sa dolaskom tenisera je odluka države Viktorije, u kojoj je Melburn, da će dnevno u karantin primati samo 160 putnika iz inostranstva, jer su takvi kapaciteti. S obzirom da se na Australijskom openu očekuje oko 500 tenisera u glavnim konkurencijama (singl i dubl, glavni žreb i kvalifikacije) plus bar dva ili tri puta toliko članova stručnih štabova i porodica, jasno je kakvo usko grlo je moguće pri ulasku u zemlju tolikog broja ljudi u isto vreme.\nA ako se radi prema tim brojakama, neki teniseri će ući mnogo ranije od drugih i biti mnogo spremniji za turnir.\n- Još je u toku diskusija da li bi za tenisere trebalo da važi ova kvota ili ne – objašnjava Pakula.\nMnogi smatraju da bi neki problemi bili rešeni ako bi se za igrače tokom karantina napravio mehur u kome mogu da treniraju, ali Pakula se ne slaže.\n- To nije karantin. Uglavnom, pravila u vezi karantina će biti dogovorena sa Odeljenjem za javno zdravlje i tada će biti saopštena ATP i VTA, a oni će morati da se izjasne da li im odgovaraju ili ne. Jedno je sigurno, ako bude turnira, ekstremne mere testiranja će biti primenjene. Igrači će biti testirani od trenutka kada stignu u Australiju pa dok su u mehuru.\nNije jasno ni ako dođe do odlaganja za jednu ili dve nedelje, kako će se to odraziti na pravljenje ATP liste, odnosno ako u januaru uopšte ne bude igranja, da li će tih četi-ri nedelja biti pripisane Novaku Đokoviću ili ne.\nAko budu pripisane, onda Nole ruši Federerov rekord od 310 nedelja na broju 1 već 8. marta. Ako ne budu, onda će doći do odlaganja, ali to ne bi trebalo da utiče na rušenje rekorda jer je Đokovićeva zaliha na vrhu velika.


Fudbaleri Sloge i Bosne započinju zimske pripreme za nastavak sezone u drugoj ligi FBiH „Sjever“ – Radio Feral\nNakon zimske pauze, većina nogometnih klubova ovih dana započet će pripreme za nastavak sezone u drugoj ligi FBiH „Sjever“. Prozivka fudbalera Sloge iz Tojšića zakazana je za sutra na stadionu „Ada“. Nakon što se uvjeri sa kojim igračkim kadrom raspolaže, trener Sloge, Fahrudin Kuralić će započeti zimske pripreme za proljetni dio sezone.\nDan kasnije, u subotu 23. januara okupljanje fudbalera zakazao je i trener kalesijske Bosne Ibro Mahmutović. Obje ekipe će u sklopu prvog dijela priprema raditi na sticanju fizičke kondicije igrača, dok će od polovine februara započeti sa tehničkim uigravanjima i pripremnim utakmicama. Proljetni dio sezone u Drugoj ligi FBiH „Sjever“ počinje 12. marta.\n← Državna esencijalna lista prioritet, a ne Pravilnik o lijekovima\nZa meč sa Švicarskom ulaznica za navijače BiH 39 franaka →\nODBOJKAŠI BOSNE DONIJELI BOD IZ BRČKOG


Redovni ginekološki pregledi ključni u prevenciji kancera kod žena\nU Srbiji se godišnje registruje 2.200 novoobolelih od ginekoloških karcinoma\nZdravlje Autor:N1 Beograd20. sep. 202014:35 > 14:53\nPovodom obeležavanja 20. septembra Svetskog dana ginekoloških karcinoma Udruženje žena Ženski centar "Milica" ukazalo je na značaj redovnih ginekoloških pregleda uprkos svim poteškoćama izazvanih pandemijskom situacijom.\nVesna Bondzić predsednica Udruženja Ženski Centar “Milica“ ukazala je na to da se u Srbiji godišnje registruje 2.200 novoobolelih od ginekoloških karcinoma od kojih je jedan od vodećih karcinom grlića materice.\nTrudnice pozitivne na koronu mogu da odu na pregled u sve ginekološke ustanove\nMutacije ćelija mogu ukazati na karcinom i pre nego što se on pojavi\nNovi lekovi bi mogli da ciljaju specifične gene potrebne za razvoj karcinoma\nDr sci med.Marijana Milojević-Kovačević sa Instituta za onkologiju i radiologiju Srbije i član stručnog veća ŽC „Milica“ istakla je da kada je reč o karcinomu grlića materice u Srbiji godišnje ima više od 1.300 novoobolelih i približno 500 smrtnih ishoda, po čemu je ova vrsta karcinoma drugi vodeći uzrok obolevanja i četvrti uzrok umiranja od karcinoma.\nDr Milojević-Kovačević je naglasila da žene postaju podložne razvoju karcinoma grlića materice nakon infekcije kancerogenim HPV tipom, ali su potrebni i drugi faktori okoline da bi se karcinom razvio.\nPotrebno je nekoliko godina da bi promene na grliću materice izazvane HPV infekcijom koja dugo traje, prerasle u kancer. Redovni pregledi imaju za cilj da se promene na grliću materice pronađu rano, pre nego što nastane karcinom, onda kada mogu lako da se otklone.\nŠto se tiče karcinoma jajnika, dr Milojević-Kovačević je ukazala da postoji nekoliko faktora rizika koji mogu da utiču na razvoj karcinoma jajnika.\nNeki od njih su godine starosti, broj trudnoća, lična istorija karcinoma dojke, jajnika, debelog creva ili rektuma, dugoročna upotreba terapije zamene hormona i gojaznost.\nJedan od faktora rizika je i genetska predispozicija približno 15 odsto do 20 odsto karcinoma jajnika se razvijaju pod uticajem mutiranih BRCA1 i BRCA2 gena.\nVesna Bondžić je podsetila je da je izuzetno je važno da žene brinu o svome zdravlju i obavljaju redovne ginekološke preglede, ali je takođe jako bitno da dijagnostika i lečenje budu uvek dostupne ženama kako bi se stopa smrtnosti od ovih bolesti smanjila.\nKarcinom je izlečiv ako se otkrije na vreme, ali je takođe izuzetno važna i dostupnost inovativnih terapija i savremeni pristupi lečenja kako bi žene koje se leče od ovih karcinoma izašle kao pobednice.\nPandemija koronavirusa i onkološki pacijenti\nPandemija kovida-19 bila je izazov sa kojim se zdravstveni sistem suočio ne samo u Srbiji već u celom svetu i moraju se pronaći načini da onkološki pacijenti redovno primaju terapije jer karcinom ne zna za pauzu, odmor, i bolje vreme.\nOn napreduje svakoga dana i strašno je bitno da se otkrije na početku, a u nekim slučajevima za koje se znaju uzročnici, kao kod karcinoma grlića materice prevenirati na vreme.\nGovoreći o položaju pacijenata sa ginekološkim karcinomima za vreme pandemije, Bondžić je istakla da je večina bila dodatno uplašenia pandemijskom situacijom jer nisu znali kakvi će biti ishodi lečenja ukoliko pandemija potraje.\nZbog uvođenja posebnih mera odlazak na radioterapije, mnogima koji žive van mesta lečenja, bio je nemoguć. Ono što je neophodno u ovakvim, kriznim situacijama, je da Udruženja budu na raspolaganju korisnicima.\nProtok tačnh informacija, povezanost sa onkološkim centrima gde se dobijaju terapije i psihološka pomoć i podrška izuzetno su bitne. Ovo Udruženje je tokom pandemije radilo sve vreme.\nOtvoreno predstavništvo u Beogradu\nŽenski centar „Milica“ je novu deceniju svoga postojanja otpočeo otvaranjem predstavništva u Beogradu sa ciljem da zastupa potrebe onkoloških pacijentkinja sa karcinomom dojke i ginekološkim karcinomima na mestima gde se odlučuje o njihovim pravima, lečenju i prevenciji.\nVeliko pojačanje radu udruženja čini Stručno veće sastavljeno od onkologa, hirurga fizijatra i drugih zdravstvenih profesionalaca iz Instituta za onkologiju i radiologiju Srbije, Instituta za onkologiju Vojvodine, KC Niš i KC Kragujevca uz čiju će podršku uticati na unapređenje kvaliteta života i zdravlja žena u Srbiji.


Izgradnja novog doma učenika Poljoprivredne škole u završnoj fazi | Opština Svilajnac\nU toku je završna faza izgradnje novog Doma učenika Poljoprivredno-veterinarske škole u Svilajncu, koja podrazumeva završetak finalnih unutrašnjih radova na ovom objektu. Ovim povodom školu i gradilište obišao je predsednik opštine Svilajnac Predrag Milanović koji je najavio da će novi dom učenika, kapacitetea 180 ležajeva, biti gotov do početka naredne školske godine:\n„Ono što je bila ideja i lokalne samouprave i rukovodstva ove škole jeste da se učenicima stvore posebni uslovi, tako da je ceo internat urađen po najvišim evropskim standardima. Ova škola to zaslužuje, jer smo jako ponosni na nju i na rezultate koje postiže godinama unazad“ – izjavio je Milanović i dodao da je plan da ovaj novi Dom učenika u budućnosti može da primi i učenike nekih drugih škola iz regiona koje će zbog racionalizacije u narednom periodu ostati možda bez svojih prostora.\nNovi Dom učenika finansira se iz sredstava Ministarstva prosvete, Poljoprivredno-veterinarske škole sa Domom učenika Svilajnac i opštine Svilajnac, a predsednik Milanović je istako i značaj otvaranja novih radnih mesta kada se ovaj Dom završi i počne sa radom.\nPrema rečima Milanovića u toku je pravljenje opštinskog budžeta za narednu godinu, u koji će ući sredstva za rekonstrukciju stare zgrade i doma Poljoprivredne škole:\n„Naredne godine ćemo rekonstruisati fasadu, izolaciju i uradićemo zamenu oluka“ – istakao je on.\nDirektor Poljoprivredno-veterinarske škole sa domom učenika Svilajnac Zoran Radosavljević rekao je da će učenici ove škole imati možda i najbolje uslove za učenje, rad i život u Srbiji:\n„Deca iz svih krajeva Srbije su naši učenici i ja sam siguran da će, kada naredne godine ovaj novi dom bude završen, svi oni imati odlične uslove kako za školovanje, tako i za boravak, i da će nastaviti da ostvaruju izvanredne rezultate“.


18.02.2020 / 18:14 Politika - Entitetski premijeri\nNSRS je zadužila Vladu RS da “nastavi“ pregovore sa Vladom Federacije BiH sa ciljem definisanja granične linije između Republike Srpske i Federacije BiH, a u skladu sa Aneksom 2 Opšteg okvirnog sporazuma za mir u BiH.\nPremijer RS Radovan Višković istakao je danas da prethodna komisija koja je bila formirana zbog ovog pitanja nije riješila međuentitetsku liniju. Višković je naglasio da je BiH sastavljena iz dva entiteta, te da niko nema namjeru da na međuentitetskoj liniji podiže zidove, nego "da građani u Bosni i Hercegovini mogu da na što bolji način ostvaruju svoja prava".\n- Želimo samo da se počne rad na formiranju stručnog tijela u Republici Srpskoj i Federaciji BiH koje će zbog građana BiH reći gdje je linija razgraničenja. Ta linija je tu kako bi se znalo gdje završavaju nadležnosti Republike Srpske, a gdje počinju nadležnosti Federacije - rekao je on.\nPremijer je naglasio da je to jako važno pitanje kako bi građani znali u kojem entitetu se nalazi njihova imovina i gdje da traže svoja prava.\n- Ovo je legalan i normalan zaključak i ne vidim zašto bi bilo kome to bilo problem - zaključio je Višković.\nS druge strane, premijer Federacije Bosne i Hercegovine Fadil Novalić odbacio je danas tvrdnje iz bosanskohercegovačkog entiteta Republika Srpska da su započeti razgovori o entitetskoj liniji. On je jasno poručio da Federacija BiH nije, niti će ikada učestvovati u bilo kakvim razgovorima koji se tiču entitetske linije.


Foto: Erich Westendarp from Pixabay\nPremijerka Srbije Ana Brnabić izjavila je da država neće ograničiti cene električne energije, kako je to tražila privreda, dok je Elektroprivreda Srbije (EPS) saopštila da ne sme da nudi damping cene i narušava konkurenciju, ali i da očekuje odluku Vlade Srbije kako bi na zakonit način mogla firmama da ponudi adekvatnije cene. Ranije je Unija poslodavaca Srbije tražila da poskupljenje bude postepeno u dužem periodu i podsetila da samo 54 odsto računa za struju čini energija, dok su ostalo razne takse i porezi.\nPrivreda je podigla glas početkom oktobra, kada je rekla da je dobila ponude snabdevača za isporuke koje su skuplje 70 do 135 odsto zbog čega će morati da povećaju cene svojih proizvoda i otpuste radnike. Cene električne energije za privredu u regionu idu i do 160 evra, što je stotinak evra više nego u martu i aprilu. Neke od evropskih država poput Bugarske i Rumunije, su najavile mere da pomognu firmama.\nČadež: ograničiti cene struje\nMarko Čadež, predsednik Privredne komore Srbije (PKS), potom je izjavio da su firme suočene sa problemom kako da održe poslovanje i obezbede sirovine i kao prelazno rešenje je predložio snabdevanje privrede strujom iz domaćih izvora po ograničenim cenama.\nOnda je Unija poslodavaca Srbije (UPS) uputila inicijativu da se zaustavi trend drastičnog povećanja cene električne energije jer će dovesti do skoka cena većine proizvoda i usluga, a istovremeno će ugroziti poslovanje značajnog broja firmi. UPS je predložio da se cene povećavaju postepeno u dužem periodu, naveo je da samo 54 odsto računa čini cene struje i pozvao EPS da u uslovima niske inflacije zaštiti domaću privredu.\nBrnabić: nema ograničavanja cena jer imamo liberalizovano tržište\nPremijerka Ana Brnabić je na sve to odgovorila da u Srbiji ima dovoljno električne energije i gasa i da je naša zemlja po tom pitanju bezbedna u vreme energetske krize koja potresa svet.\nOna je rekla da je cena električne energije u Srbiji i dalje mnogo niža nego u Evropi, ali i navela da će biti pritiska na cene.\nPrivreda je tražila da se ograniči cena električne energije u narednim mesecima, ali to je nemoguće jer imamo liberalizovano tržište, objasnila je premijerka, prenela je Vlada Srbije.\nBrnabić je istakla da država razmišlja šta bi trebalo da uvede kao mere da bi Srbija bila dugoročno bezbedna, a to će uraditi tokom ove nedelje.\nMihajlović: o cenama će EPS razgovarati pojedinačno sa firmama\nOglasila se i Zorana Mihajlović, potpredsednica Vlade Srbije i ministarka rudarstva i energetike, koja je ponovila da Srbija ima dovoljno i struje i gasa za snabdevanje građana i da će država učiniti sve da obezbedi energetsku stabilnost u uslovima energetske krize u svetu.\n„O cenama za industriju EPS i Srbijagas će razgovarati sa preduzećima pojedinačno. Te cene uopšte nisu niske i o tome mora da se vodi računa“, istakla je ona, preneo je RTS.\nInače, Unija poslodavaca Srbije je navela da je njihova anketa o mogućem poskupljenju struje pokazala da čak 82 odsto firm smatra da će skuplja energija dovesti do poskupljenja njihovog proizvoda ili usluga.\nUPS je zato zatražio od EPS-a da svoje kupce zaštiti od fluktuacije cena na tržištu i da na taj način u uslovima kada nema inflacije obezbedi opstanak srpskih preduzeća.\nEPS: zakon nas obavezuje da se ponašamo tržišno\nElektroprivreda Srbije (EPS) je saopštila da razume potrebe privrede, ali je obavezna da se vodi tržišnim i nediskriminatorskim uslovima kupovine i prodaje električne energije iskazanim na transparentan način na evropskim referentnim berzama.\nEPS je podsetio da mu je 2014. Zakonom o energetici propisana obaveza da se ponaša tržišno, kao jedan od 63 licencirana snabdevača i da izađe na tržište.\nOčekujemo odluku Vlade Srbije kako bio na legalan način mogli da privredi ponudi adekvatnije cene\nU slučaju ugovaranja povlašćene damping cene sa privrednim kupcima EPS bi druge snabdevače doveo u nepovoljniji položaj kao učesnike na tržištu. Ovakvi ugovori su, kako je naveo EPS, zabranjeni i ništavi ukoliko je cilj ili posledica značajno ograničavanje, narušavanje ili sprečavanje konkurencije.\nKomisija za zaštitu konkurencije bi, dodaju, mogla da uradi analizu tržišta i kazni eventualne prekršioce zbog narušavanja tržišta.\nAli, EPS , ipak navodi da očekuje odluku Vlade Srbije kako bio na zakonit način mogli da privredi ponudi adekvatnije cene u uslovima svetske energetske krize.\nTagovi: cena električne energije, EPS, tržište električne energije, Zorana Mihajlović\nPočetna » Vesti » Električna energija » Brnabić: Srbija neće ograničiti cene električne energije


Bečka turistička zajednica “WienTourismus” ove godine za marketinške aktivnosti na raspolaganju ima budžet od 15,3 miliona eura, što je za pola miliona eura više u odnosu na 2017. godinu\nKako se navodi u saopštenju Eurocomm-a, protekla godina okončana je uz dva rekorda. Ostvareno je 15,5 miliona noćenja i time oboren rekord iz 2016. godine za plus 3,7 posto.\nBudžet za marketing biće uložen u aktivnosti u 20 zemalja čiji su turisti 2017. godine u Beču ostvarili više od 80 posto noćenja. Na 15 ovih tržišta budžet će biti pojačan nastavkom intenzivne saradnje s aviokompanijom Austrian Airlines. Austrian Airlines u maju ove godine ponovo uspostavlja direktnu vezu sa Tokijom, a od oktobra i Cape Townom.\nPredviđa se da će zahvaljujući ovim dvema linijama u Beč stići 40.000 putnika i poslovnih ljudi tokom letnje sezone\nPored 14 aktivnih, od 29. marta će biti aktivni i direktni letovi za Bilbao i Gdanjsk, a od 14. juna za Valensiju.\nIz Turističke zajednice navode da je uspostavljanje linije austrijskog avioprevoznika za Los Angeles i time prve direktne veze Beča i američke zapadne obale bio najvažniji novitet.


Ističe da mere koje su trenutno na snazi nisu loše, ali je loše njihovo sprovođenje. "Mi smo jako nedisciplinovan narod", poručuje doktor Petrović.\nA ovakvu vakcinu ne bi primo: "Ne bih primio nijednu vakcinu za koju ne znam njen sastav i način proizvodnje, kako se došlo do nje, da li je mrtva ili živa vakcina ili je od samog antigena", ističe Petrović.\nDoktor Petrović kaže da je jučerašnji broj od 512 zaraženih očekivan.\nDoktor Petrović smatra da je PCR testiranje na ulazu u zemlju suvišno i nepotrebno.


Agent/izvršilac za rumunski jezik\nU međunarodnoj firmi Daibau tražimo saradnika za rumunsko tržište - Agent/izvršilac za rumunski jezik.\nRadi se o komunikaciji sa firmama i preduzetnicima iz Rumunije, a koje su iz oblasti građevine. Takođe u nekom kasnijem periodu i sa korisnicima naše platforme, iz Rumunije.\nTražimo osobu koja je spremna da komunicira sa ljudima, da joj odgovara rad za računarom, i da želi da bude deo razvoja uspešnog projekta.\nPoznavanje rumunskog jezika na C nivou (poželjno da je maternji)\nRad na računaru - podrazumeva korišćenje programa za obradu teksta i snalaženje prilikom internet pretrage\nMesto rada je Novi Sad, ugovor je na određeno vreme, prijava od prvog dana, a nakon određenog perioda i na neodređeno. Putni troškovi se isplaćuju u visini cene karte u autobuskom/železničkom saobraćaju do mesta prebivališta/boravišta.\nPlata se sastoji od fiksnog dela i od bonusa, a sve ukupno je osnovica za poreze i doprinose, što znači da se ništa ne isplaćuje mimo tekućeg računa.\nAko Vas interesuje rad u prijatnom okruženju, multietničkom i multikulturalnom kolektivu (8 jezika, zaposleni 25-60+ godina, m/ž pol 40/60%) i želite da budete deo razvoja naše priče, pozivamo Vas da se prijavite za ovaj posao.